c: text/html

text:
2 Raja-Raja
Chapter 9
Nibak watéenyan Nabi Elisa geutawök sidroe lamkawan nabi-nabi nyang gobnyan didek dan geupeugah, "Meukeumah-keumah kheueh mangat tajak u Ramot di Gilead, dan taba kheueh kaca nyang meuasoe minyéuk zaiton nyoe.
2 Watée gata katrok krudeh tamita kheueh Yehu bin Yosafat dan cucoe Nimsi. Pakat kheueh jihnyan ubak saboh bilek,
3 dan ro kheueh minyéuk zaiton nyoe ateueh ulée gobnyan, lheueh nyan gata peugah lagée nyoe, 'TUHAN meufeureuman bahwa Gobnyan geubaiát gata jeuet keu raja Israel.' Óh ka lheueh gata peubuet hainyan, gata tinggai kheueh laju teumpat nyan beureujang-reujang."
4 Nabi nyang muda nyan laju geujak u Ramot,
5 laju meurumpok ngon Yehu meunan cit bubena pang-pang nyang laén nyang teungoh meurokpakat disinan. Nabi nyan laju geupeugah, "Teungku Amphon, ulôn tuan lôn ba beurita keu Teungku Amphon." Geujaweueb lé Yehu, "Keu soe?" "Keu Teungku Amphon keudroe," seuôt nabi nyan.
6 Óh lheuehnyan awaknyan bandua laju geujak tamong lam rumoh, dan nabi muda nyan laju geuroe minyéuk zaiton ateueh ulée Yehu lheuehnyan laju geupeugah, "TUHAN Po teu Allah Israel meufeureuman, 'Ulôn baiát gata jeuet keu raja ateueh umat Ulôn Israel.
7 Gata teuma tapeubinasa keuluwarga amphon gata Ahab. Deungon lagéenyan Ulôn huköm Izebel nyang ka jipoh maté nabi-nabi Lôn dan hamba-hamba Ulôn nyang laén.
8 Banmandum keuluwarga dan aneuëk cucoe Ahab harôh maté. Tieb-tieb na ureuëng agam bahnyan nyang muda meunan cit nyang tuha teutab Ulôn peubinasa.
9 Keuluwarga jih teuma Lôn peusaneut lagée Lôn peusaneut keuluwarga Yerobeam dan keuluwarga Baesa, raja-raja Israel.
10 Izebel hana teupeukubu. Manyét jih teuma jipajoh lé asée di daerah Yizreel.' " Óh ka lheueh geupeugah banmandum nyan, nabi muda nyan geuteubiet dan laju geuplueng.
11 Yehu geugisa ubak rakan-rakan gobnyan, dan awaknyan laju jitanyong, "Peue na haba? Ureuëng peungoe nyan peue nyang jitem ngon droeneueh? " "Ah, gatanyoe ka tateupeue," jaweueb Yehu.
12 "Hana, kamoe hana kamoe teupeue!" jaweueb awaknyan, "Peugah kheueh laju mangat kamoe teupeu!" Jaweueb Yehu, " Gobnyan geupeusampoe peusan TUHAN bahwa ulôn geubaiát lé TUHAN jeuet keu raja Israel."
13 Watéenyan cit teuma rakan-rakan Yehu jisuet bajée jubah jih laju jileueng ateueh reunyeun dikeue Yehu, laju awaknyan jiyueb beureuguih sira jidumpek, "Yehu raja!"
14 Meunan kheueh Yehu meukomplot jijak lawan Raja Yoram nyang yoh watée nyan na di Yizreel. Yoram jijak keudeh keujijak meu-ubat ateueh luka-luka nyang keunong ateueh jih watée teujadi muprang di Ramot jilawan Hazael raja Siria. Yehu laju jipeugah ubak rakan-rakan jih bubena panglima, "Meunyoe gatanyoe situju ulôn jeuet keu raja, jaga kheueh mangat bék na meusidroe pih nyang teubiet nibak Ramot keu jijak peugah ubak ureuëng-ureuëng di Yizreel."
16 Óh lheuehnyan laju jiék ateueh geuritan prang jih dan jijak laju u Yizreel. Bak watéenyan Yoram gohlom that puléh, dan Ahazia raja Yehuda na disinan jijak kalon gobnyan.
17 Watée tukang kawai meunara banda Yizreel jikalon Yehu dan ureuëng-ureuëng jih teuka, laju jidumpek, "Na saboh kawan ureuëng teungoh jijak keunoe!" Geujaweueb lé Yoram, "Yue jak laju sidroe tantra meuguda mangat jiseulidek peu kheueh jihnyan rakan atawa lawan."
18 Deungon jipasang guda, jijak kheueh tantra nyan keujijak meurumpok ngon Yehu óh trok keunan laju jipeugah, "Raja kamoe keuneuk geuteupeue peu kheueh Teungku nyoe neujak keunoe sibagoe rakan." "Nyan kon urosan gata!" jaweueb Yehu. "Jak keunoe meusahoe kheueh ngon ulôn!" Lé tukang kawai meunara nyan jikalon tantra nyang jak meurumpok ngon kawan nyang teungoh jak nyan hana jigisa le. Lé tukang kawai meunara nyan laju jipeugah hainyan ubak raja,
19 lé raja laju jikirém lom tantra sidroe teuk tantra nyang laén. Lé tantranyoe pih jitanyong lagée nyang jitanyong bunoe ubak Yehu, lé Yehu geujaweueb lom lagée jeunaweueb bunoe, "Nyan kon urosan gata! Jak keunoe meusahoe kheueh ngon ulôn!"
20 Lé tukang kawai meunaranyan jipeugah bahwa tantra nyang teukirém bunoe katrok ubak kawan ureuëng jak nyan teuma hana cit jitem gisa. Lheueh nyan lé tukang kawai meunara nyan jipeugah lom, "Mungken peumimpén kawan nyang jak nyan Yehu, sabab watée jiba geuritan prang jih lagée ureuëng peungoe."
21 "Peusiab laju geuritan lôn," peurintah Raja Yoram. Geuritan pih laju jipeusiab, Yoram meusajan ngon Raja Ahazia jijak laju ubak Yehu, awaknyan maséng-maséng na lam geuritan jih keudroe. Awaknyan laju meurumpok ngon Yehu nibak ladang beukaih atra Nabot.
22 "Peu kheueh gata teuka keunoe sibagoe rakan?" tanyong Yoram ubak Yehu. Yehu geujaweueb, "Panena mungken sibagoe rakan, meunyoe disinoe mantong jai that dukon, dan mantong na nyang seumah beurala nyang jipeuphon lé Izebel ma gata nyan?"
23 "Nyoe ka jikianat, Ahazia!" kheun Yoram ngon su nyang teuga sira jipeuwet geuritan jih keuneuk jiplueng droe.
24 Yehu laju geutarek aneuk panah sihabéh sineuga laju jitimbak ateueh Yoram dan keunong laju bak rhueng beusot trok ubak jantong jih. Yoram laju reubah dan meuninggai donya lam geuritan jih.
25 Laju jipeugah lé Yehu ubak Bidkar ajudan jihnyan, "Peu kheueh mantong gata ingat, watée geutanyoe taék ateueh guda taseutôt Ahab, ayah Yoram? Bak watéenyan TUHAN meufeureuman ubak Ahab, 'Ulôn kuteupeue soe nyang poh maté Nabot dan aneuëk-aneuëk jih nyan baroe, dan Ulôn meujanji Ulôn huköm gata lam lampôh nyoe cit teuma.' " "Lé sababnyan," kheun Yehu lom ubak ajudan geuhnyan, "Jak tiek laju manyét Yoram nyan lam lampôh Nabot, mangat teujadi huköman Po teu Allah ateueh jihnyan."
27 Ahazia jikalon peue nyang ka teujadi, laju jipeuplueng geuritan jihnyan u banda Bet-Hagan. Yehu geupeucrok jihnyan dan laju geukuk ubak aneuëk buah gobnyan, "Peumaté laju jihnyan!" Awaknyan laju jipanah jihnyan sampoe luka nibak rot ueh nyang teutuju u Gur, bak binéh banda Yibleam. Teuma gobnyan meuhase jipeuplueng droe sampoe trok u Megido, dan disinan jihnyan laju meuninggai donya.
28 Peugawée-peugawée jihnyan nyang jijak cok manyét jihnyan laju jiba deungon geuritan jipeuwoe lom u Yerusalem, laju jipeukubu lam lampôh jrat raja-raja nibak Banda Nabi Daud.
29 Ahazia jeuet keu raja Yehuda watée Raja Yoram bin Ahab ka jipeurintah Israel nyang treb jih na siblaih thon.
30 Trok kheueh Yehu u Yizreel. Watée jideungoe lé Izebel keuhai peue nyang ka teujadi, jihnyan laju jisugot ôk jih dan jiboh cilak mata, lheuehnyan laju jiceungeuk u miyueb rot tingkab meuligoe.
31 Watée Yehu jitamong rot babah pintoe geureubang, Izebel jitawök, "Hai Zimri, tukang poh maté gob! Peue buet gata keunoe?"
32 Yehu laju geutangah ubak tingkab nyan, lheueh nyan geupeugah, "Soe nyang dong blaih lôn tuan?" Banjideungoe hainyan, na dua lhée droe peugawée meuligoe jingieng u miyueb.
33 Yehu geupeugah ubak awaknyan, "Rhom keunoe u miyueb inong nyan!" Laju lé awaknyan jirhom Izebel nyan u miyueb dan jigileng laju ngon ban geuritan laju darah ureuëng nyan jipeupo ubak beuton dan guda-guda geuritan nyan.
34 Laju Yehu geutamong lam meuligoe dan geumakheun. Lheuehnyan gobnyan geupeugah, "Ureuëng inong nyan keunong kutok. Bah pih meunan, jak kubu kheueh manyét jih sabab jihnyan na kheueh putroe raja."
35 Teuma watée ureuëng-ureuëng jijak cok manyét inong nyan keuneuk jitanom lam jrat, nyang na jiteumé lé awaknyan na kheueh bruek ulée, dan tuleueng-tuleueng jaroe ngon tuleueng gaki jih.
36 Óh lheueh hainyan jijak peugah ubak Yehu, geupeugah kheueh lé Yehu, "Nyoe ka lheueh geuramai lé TUHAN, watée Gobnyan geupeugah hainyan ubak Nabi Elia hamba Gobnyan: 'Manyét Izebel teuma jipajoh lé asée di daerah Yizreel,
37 dan seuh-seuh manyét nyan meutabu-tabu lagée ék beulatang sampoe hana meusidroe pih nyang hase jituri manyét soe nyan.' "

robotstxt: allowed

filter: keep


text:
Kisah Rasui-Rasui
Chapter 25
Lhée uroe óh lheueh Festus trok bak teumpat nyan, gobnyan laju geujak nibak Kaisarea u Yerusalem.
2 Nibak teumpat nyan Imeum-imeum ulée dan peumimpén-peumimpén Yahudi laju jipeusampoe ubak gobnyan peue nyang jigadu lé awaknyan keuhai Paulus. Awaknyan teutab jibujuk Festus
3 jiuseuha ateueh jroh até jih ateueh awaknyan, Festus nyan jitem yue jakcok Paulus dan jiba u Yerusalem; sabab awaknyan ka mupakat keu jipeumaté Paulus bak teungoh rot.
4 Teuma Festus jijaweueb, "Paulus teungoh teuteun di Kaisarea; dan ulôn keudroe pih hana treble lôn riwang keudeh.
5 Jadi, bah kheueh ureuëng-ureuëng rayeuk nyang na lamkawan gata jijak meusajan ngon ulôn u Kaisarea dan teupeusidang Paulus nyan disideh, meunyoe keubiet jihnyan ka jipeubuet buet nyang salah."
6 Óh ka lheueh tinggai di Yerusalem kira-kira lapan atawa siploh uroe teuk, Festus laju jiwoe u Kaisarea. Singohnyan laju jipeuna sidang peungadelan dan jipeurintah mangat Paulus jipeuhadab ukeue.
7 Watée Paulus trok keunan, ureuëng-ureuëng Yahudi nyang ka trok nibak Yerusalem laju jidong bansilingka gobnyan, dan laju jipeuphon peugah nyang jigadu nyan nyang paleng brat u ateueh Paulus. Teuma awaknyan hana bukeuti-bukeuti peue nyang ka jitudôh nyan.
8 Nibak geubila droe gobnyan, Paulus geupeugah, "Ulôn hana lôn peubuet sapeue pih nyang salah ubak huköm Nabi Musa atawa keu Baét Allah meunan cit ubak Kaisar Roma."
9 Teuma Festus keuneuk jicok até ureuëng Yahudi. Laju jitanyong bak Paulus, "Peu kheueh gatatem jak u Yerusalem mangat gata teupeusidang ideh dikeue ulôn keuhai peue-peue nyang ka jitudôh nyan?"
10 Geujaweueb lé Paulus, "Ulôn teungoh lôn dong dikeue mahkamah Kaisar Roma; dan bak teumpat nyan kheueh ulôn museuti teupeusidang. Teungku keudroe neuteupeue bahwa ulôn hana meusalah ateueh ureuëng Yahudi.
11 Meunyoe ulôn ka lôn iengkeue huköm dan lôn peubuet sapeue-sapeue buet nyang patot teuhuköm ngon huköm maté, ulôn rela maté. Teuma meunyoe peue-peue nyang jitudôh nyan hana beutôi, hana meusidroe pih nyang jeuet jijôk ulôn bak awaknyan. Ulôn lakée mangat ulôn teupeusidang bak peungadelan Kaisar!"
12 Óh ka lheueh jimeupakat ngon peunaseuhat-peunaseuhat jih, Festus jipeugah, "Gata talakée teupeusidang dipeungadelan Kaisar, jadi gata harôh jak meuhadab Kaisar."
13 Hana padubna treb teuma óh lheueh nyan, Raja Agripa dan Bernike geujak ubak Kaisarea keu geujak peugah seulamat ubak Festus.
14 Óh ka lheueh awaknyan na padub uroe nibak teumpat nyan, Festus laju jipeutrang keuhai peukara Paulus ubak Raja Agripa. Kheun Festus, "Na disinoe sidroe ureuëng huköman nyang jitinggai lé Feliks.
15 Watée ulôn mantong na di Yerusalem, imeum-imeum ulée dan peumimpén-peumimpén Yahudi jipeutamong peungaduan awaknyan ateueh ureuëng nyan dan jilakée mangat ulôn peurhot huköman ateueh ureuëng nyan.
16 Teuma ulôn jaweueb bahwa ureuëng Roma hana jeuet teuseurah meunan mantong sidroe ureuëng teutudoh keu teuhuköm, meunyoe nyang teutudoh nyan gohlom meuhadab keue ngon ureuëng-ureuëng nyang peudakwa gobnyan dan teubri watée keu jibila droe.
17 Ngon nyan, watée awaknyan jijak keunoe, ulôn hana lôn preh treb. Singohnyan laju ulôn peuna sidang peungadelan dan lôn peurintah mangat ureuëng nyan jiba meuhadab.
18 Watée ureuëng nyang peudakwa jidong sira jipeugah peu nyang jigadu nyan, awaknyan hana jigadu sapeue-sapeue buet nyang jeuhet nyang jipeubuet lé ureuëng nyoe lagée nyang ulôn pike teuma jipeugah lé awaknyan.
19 Nyang na awaknyan meubida peundapat sabe keudroe-droe keuhai agama jih keudroe dan keuhai sidroe ureuëng nyang nan jih Isa. Ureuëng nyan ka maté, teuma Paulus teutab jimeukreueh bahwa ureuëng nyan udeb.
20 Sabab ulôn bingong pakriban ulôn hase meuteumé keuteurangan-keuteurangan keuhai peukara nyan, laju ulôn tanyong bak Paulus peu kheueh jitem jak u Yerusalem dan teupeusidang ideh ateueh peukara nyan.
21 Teuma Paulus jilakée ék bandeng; jihnyan jilakée mangat jihnyan teutab teuteun sampoe peukara jih geupeu putôh lé Kaisar. Ngon sabab nyan ulôn peurintah mangat jihnyan teutab teuteun, sampoe ulôn meuteumé watée keu lôn kirém jihnyan ubak Kaisar." 22 Laju Agripa jipeugah bak Festus, "Ulôn keudroe pih keuneuk lôn deungoe ureuëng nyan." "Singoh Amphon jeuet neudeungoe," jaweueb Festus.
23 Singohnyan Agripa dan Bernike jijak ngon upacara keubeusaran. Awaknyan jitamong lam ruweueng sidang meusajan-sajan ngon ureuëng-ureuëng rayeuk angkatan prang dan ureuëng-ureuëng meugah nyang na lam banda nyan. Ateueh peurintah Festus, Paulus laju jipeutamong.
24 Dan Festus laju jipeugah, "Daulat Teungku Amphon dan mandum hadirin! Ureuëngnyoe ka jigadu bak ulôn lé mandum bansa Yahudi, bah kheueh nyan di Yerusalem meunan cit nyang na disinoe. Awaknyan jituntot ngon jiklik-klik bahwa jihnyoe hana patot teupeubiyeu udeb.
25 Teuma di ulôn hana lôn teumé mubacut pin nyang ka jipeubuet keu jeuet teucok keudasai huköm keu teupeu rhot huköman maté. Ngon sabab nyan jihnyoe keudroe ka jilakée keu teupeusidang ubak peungadelan Kaisar, ulôn ka lôn cok keuputosan keu lôn kirém jihnyoe ubak Kaisar.
26 Teuma di ulôn hana lôn teumé sapeue pih keuteurangan nyang teugaih keuhai droe jihnyoe keu lôn tuléh surat ulôn ubak Kaisar. Nyang kheueh sabab jih ulôn peuhadab jihnyoe dikeue Teungku-teungku banmandum, nyang paleng lumboi sa ubak Teungku Amphon Baginda Agripa! Meukeusut ulôn na kheueh óh ka lheueh teupareksanyoe, na bahan keu ulôn kutuléh surat. 27 Sabab meunurot peurasaan ulôn, hana kheueh bak teumpat jih teukirém sidroe ureuëng keunong teun ngon hana teupeugah peu salah nyang teutudoh ateueh jihnyoe."


text:
Teubileueng
Chapter 13
TUHAN meufeureuman lom ubak Nabi Musa,
2 "Nibak tieb-tieb sukée Israel gata yue kheueh utosan sidroe nibak peumimpén-peumimpén jihnyan mangat jijak luem tanoh Kanaan nyang teuma Ulôn bri keu bansa Israel."
3 Banlagée peurintah Po teu Allah nyan, Nabi Musa geukirém awaknyan phon nibak padang pasi Paran. Banmandum ureuëng nyan na kheueh peumimpén-peumimpén lamkawan ureuëng Israel: Sukée & Peumimpén
16 Nyan kheueh ureuëng nyang geukirém lé Nabi Musa keu jijak meuluem u nanggroe nyan. Hosea bin Nun geugantoe nan jih lé Nabi Musa jeuet keu Yosua.
17 Bak watée Nabi Musa geuyue awaknyan mangat jibeurangkat, lé gobnyan geupeuingat awaknyan, "Gatajak kheueh rot blah utara, gata tuju ubagian seulatan tanoh Kanaan, laju trok ubak daerah nyang meugunong.
18 Gata seulidék kheueh pakriban nanggroe nyan, peu kheueh peunduduek jih le atawa bacut, peu kheueh awaknyan teuga atawa leumoh.
19 Meunan cit gata peureksa peu kheueh nanggroe nyan gét atawa hana, dan peu kheueh peunduduek jih tinggai di gampông-gampông nyang teubuka atawa didalam banda nyang meupageue ngon kuta.
20 Beutabah kheueh até gata. Gata kalon laju peu kheueh tanoh nyan suboe dan jai bak-bak kayée nyang udeb. Bék tatuwoe gata peuwoe bacut boh-boh kayée nyang udeb disinan." Bak watée nyan ka jipeuphon muboh bak anggô.
21 Teuma jijak kheueh laju awaknyan u arah utara dan jiseulidék nanggroe nyan phon nibak padang pasi Zin disiblah seulatan u utara sampoe u banda Rehob, rab ngon rot ueh u Hamat.
22 Phon-phon that awaknyan jijak u bagian seulatan nanggroe nyan dan trok laju u banda Hebron, teumpat tinggai ureuëng-ureuëng Ahiman, Sesai dan Talmai, keuturonan Enak. Hebron geupeuget bandanyan tujoh thon sigohlom banda Zoan di nanggroe Meusé.
23 Trok kheueh laju awaknyan di Pantôn Eskol. Disinan awaknyan laju jikoh sikrék ranténg boh anggô nyang get that brat, seuhingga atranyan harôh teugulam deungon sikrék kayée lé dua droe ureuëng. Meusigoe deungon nyan jiba cit teuma na meupadub boh boh geulima dan boh ara.
24 Teumpatnyan jirasinan Pantôn Eskol sabab ranténg boh anggô nyang jikoh lé ureuëng Israel disinan.
25 Óh kalheueh jiseulidék nanggroe nyan peuet ploh uroe treb jih, lé awak nyang jak meuluem jiwoe teuma
26 dan awaknyan laju jibri laporan keuhai buet muluem nyang ka seuleusoe jikeureuja nyan ubak Nabi Musa, Nabi Harun dan banmandum umat Israel nyang teungoh meugumpôi di Kades, diteungoh padang pasi Paran. Awaknyan jicalitra laju peue nyang ka awaknyan kalon dan jijok teuma laju boh-boh kayée nyang ka awaknyan pot ateueh bak jih.
27 Kheun awaknyan ubak Nabi Musa, "Kamoe ka kamoe seulidék nanggroenyan dan kamoe kalon teuma bahwa tanoh jih kaya ngon suboe, dan nyoe na bacut boh kayée nyang kamoe ba di sidéh.
28 Banda awaknyan raya-raya lom teuma teupageue deungon kuta nyang kukoh, meunan cit kamoe kalon ureuëng-ureuëng nyang tinggai disinan badan jih raya-raya awaknyan na kheueh keuturonan gogasi disinan.
29 Ureuëng Amalek tinggai dibagian seulatan nanggroe nyan; ureuëng Het, Yebus dan Amori awaknyan tinggai di daerah nyang meugunong-gunong; seudangkan ureuëng Kanaan awaknyan tinggai di daerah di seupanyang laôt dan di seutôt talo Krueng Yordan."
30 Teuma Kaleb jipeumangat até ureuëng-ureuëng nyang meualoh alah ubak Nabi Musa. Kheun Kaleb, "Nanggroe nyan harôh taprang dan tareubot saát nyoe cit teuma, kareuna geutanyoe seb that teuga keu ta peutaloe awaknyan."
31 Teuma ureuëng-ureuëng nyang jigisa deungon Kaleb nyan jipeugah, "Hana, geutanyoe hana hase taprang awaknyan. Peunduduek nanggroe nyan leubeh teuga nibak geutanyoe."
32 Laju awaknyan jitabu haba seumeungeuet lamkawan ureuëng Israel keuhai nanggroe nyang awaknyan luem nyan. Kheun awaknyan, "Nanggroe nyan keubit mubahya, bahpi keu peunduduek jihnyan keudroe. Ureuëng nyang kamoe kalon disideh keubiet badan jih gét that raya-raya.
33 Bit that kamoe kalon ureuëng-ureuëng nyan lagée gogasi, na kheueh keuturonan Enak. Teubandéng deungon awaknyan kamoe nyoe na kheueh bube daruet, dan pasti lagéenyan kheueh anggapan awaknyan keu kamoe."


text:
Teubileueng
Chapter 4
TUHAN meufeureuman ubak Nabi Musa dan Nabi Harun
2 mangat geupeuna seunsus keu ureuëng Lewi nibak kawöm Kehat meunurot keuluwarga awaknyan maséng-maséng,
3 laju geucetet nan banmandum ureuëng agam nyang meu-umu lhée ploh sampoe ubak umu limong ploh thon, nyang hase jimeubuet nibak Khimah TUHAN.
4 Buet awaknyan na kheueh ji urôh barang-barang nyang mahasuci.
5 TUHAN geubri lom ubak Nabi Musa peuratoran nyoe: Meunyoe ka trok watée jih keu teureulôh khimah-khimah, Nabi Harun dan aneuëk-aneuëk geuhnyan harôh jitamong u dalam Khimah TUHAN, geupeutreun tirée dikeue Peuto Peujanjian, dan geutob lajunyan deungon ija.
6 Óh ka lheuehnyan, awaknyan harôh kheueh jitôb lom teuma deungon siôn kulét nyang halôh, laju teuma jileueng siôn ija ijo di ateueh nyan, dan jipasang laju kayée keu ngon gulam Peuto nyan.
7 Awaknyan harôh teuma jileueng siôn ija ijo di ateueh meja teumpat teukeubah ruti sajian keu TUHAN, dan di ateueh meja nyan harôh teuma awaknyan keubah pingan, baki teumpat dupa, baki teumpat peuseumahan, dan ciriek ié keu teumpat peuseumahan ié anggô. Ruti sajian bah kheueh déh jih sabe na di ateueh meja nyan.
8 Banmandum nyan bah kheueh sabe jitôb lé awaknyan deungon siôn ija mirah, laju di ateueh nyan jileueng teuma siôn kulét halôh, dan laju jipasang kayée geunulam nibak meja nyan.
9 Awaknyan bah kheueh jicok siôn ija ijo jitôb ateueh gaki panyöt meunan cit ateueh panyöt nyan, alat keu ngon sampôh dah panyöt nyan meunan cit ngon peunadah jih, dan banmandum teumpat minyéuk zaiton.
10 Gaki panyöt dan banmandum peuleungkapan jihnyan harôh kheueh awaknyan bungkôh deungon sikrak kulét halôh laju atranyan jipeuduek di ateueh teumpat geunulam.
11 Óh ka lheuehnyan lé awaknyan jileueng teuma siôn ija ijo di ateueh miseubah nyang nibak méuh nyan, dan atranyan laju jitôb teuma deungon siôn kulét halôh, laju jipasang kayée geunulam miseubah nyan.
12 Banmandum alat-alat nyang jingui didalam Ruweueng suci nyan harôh kheueh awaknyan cok dan jibungkôh deungon siôn ija ijo. Laju atranyan jitôb teuma deungon siôn kulét halôh, dan atranyan laju jikeubah di ateueh geunulam.
13 Awaknyan harôh teuma jipeugleh miseubah nyan nibak abée, óh lheueh nyan jileueng teuma laju siôn ija ungu di ateueh nyan.
14 Dan di ateueh nyan teuma bah kheueh jikeubah lé awaknyan banmandum peuralatan nyang teungui bak watée iébadat nibak miseubah nyan: teumpat apui, geureupu, sudok, dan baskom. Banmandum nyan harôh kheueh jitôb deungon siôn kulét halôh dan geupasang laju kayée geunulam nyan.
15 TUHAN meufeureuman ubak Nabi Musa dan Nabi Harun, "Bak watée teureulôh khimah-khimah, Nabi Harun dan aneuëk-aneuëk jihnyan bah kheueh jitamong u dalam Khimah Ulôn dan jitôb banmandum barang dan peuleungkapan nyang na disinan. Barô kheueh óh lheueh nyan, ureuëng Kehat jeuet jiteuka keu jijak gulam atranyan. Teuma hana jeuet jikalon lé awaknyan, jipeuto atawa jicukéh barang-barang nyan, sabab barang nyan ka teupeukhusos keu Ulôn. Meunyoe awaknyan jipeubuet cit nyang ka teutam nyan, awaknyan teuma maté. Jadi, mangat ureuëng-ureuëng Kehat nyan hana teusampôh nibak sukée Lewi, Nabi Harun dan aneuëk-aneuëk jihnyan harôh kheueh jibri tugaih maséng-maséng lamkawan awaknyan peue nyang museuti awaknyan ba. Nyan kheueh tugaih ureuëng-ureuëng Kehat nibak watée Khimah Ulôn teupinah. Eleazar, aneuëk Nabi Harun, meutanggong jaweueb u ateueh banmandum Khimah Ulôn, minyéuk panyöt, dupa, keureubeuen gandom keu sajian teutab, minyéuk upacara dan banmandum nyang na didalam Khimah Ulôn."
21 TUHAN geuyue lom ubak Nabi Musa
22 mangat geupeuna seunsus ateueh ureuëng Lewi nibak kawöm Gerson meunurot keuluwarga maséng-maséng.
23 Nabi Musa harôh geucetet nan banmandum ureuëng nyang meu umu phon lhée ploh sampoe ubak umu limong ploh thon nyang sanggob jipeubuet buet wajéb keureuja di Khimah TUHAN.
24 Awaknyan geubri tugaih keu ji angkot barang-barang nyoe:
25 Ija tenda Khimah nyan deungon sinutôb jih siblaih didalam dan siblaih diluwa nyang teupeuget nibak kulét nyang halôh, ija nibak babah pintoe Khimah,
26 layeue-layeue dan meubagoe talo keu peulataran nibak binéh Khimah dan miseubah, ija nibak geureubang peulataran, dan banmandum peuleungkapan nyang geungui keu teupeungui banmandum barang nyan. Awaknyan meutanggong jaweueb ateueh banmandum buet-buet nyang na hubongan deungon barang-barang nyan.
27 Nabi Musa dan Nabi Harun harôh geu jaga sabe mangat buet-buet nyang geuseurah lé Nabi Harun dan aneuëk-aneuëk geuhnyan ubak ureuëng-ureuëng Gerson nyan jikeureuja teuma, dan banmandum barang nyang harôh teuba, beuteuba.
28 Nyan kheueh tugaih ureuëng-ureuëng Gerson di dalam Khimah; tugaih-tugaih nyan harôh kheueh jipeubuet di miyueb pimpénan Itamar, aneuëk Imeum Nabi Harun.
29 TUHAN meufeureuman lom ubak Nabi Musa mangat geujak peuna seunsus ureuëng Lewi nibak kawöm Merari meunurot keuluwarga jihnyan maséng-maséng.
30 Nabi Musa harôh geucetet nan banmandum ureuëng agam nyang meu-umu lhée ploh sampoe limong ploh thon nyang sanggob jipeubuet wajéb meukeureuja di Khimah TUHAN.
31 Awaknyan geubri tugaih keu jijakba rungka-rungka Khimah nyan, balok-balok jih, taméh-taméh jih dan meunan cit deungon keunaleueng jih.
32 Meunan cit deungon taméh-taméh peulataran diban silingka Khimah nyan meunan cit deungon keunaleueng jih, patok-patok jih dan talo teumalo jih deungon banmandum peukakaih nyang teupeureulée keu ngon peudong jih. Tieb-tieb ureuëng geubri tugaih jiba barang-barang nyang ka teupeuteuntée.
33 Nyan kheueh tugaih-tugaih kawöm Merari; banmandum buet awaknyan di Khimah TUHAN harôh jipeubuet dimiyueb pimpénan Itamar, aneuëk Imeum Nabi Harun.
34 Paih lagée peurintah TUHAN, Nabi Musa, Nabi Harun dan banmandum peumimpén umat geupeuna laju seunsus ubak ban lhée boh kawöm nibak sukée Lewi, na kheueh Kehat, Gerson dan Merari. Cara awaknyan jipeubuet seunsus nyan na kheueh nibak keuluwarga ubak keuluwarga. Awaknyan jicetet banmandum phon nan ureuëng agam nyang meu-umu lhée ploh sampoe limong ploh thon nyang sanggob jikeureuja tugaih wajéb keureuja di Khimah TUHAN. Nyoe kheueh hase jih: Kawöm & Jeumeulah Ureuëng
49 Ateueh peurintah TUHAN rot Nabi Musa, tieb-tieb ureuëng geudafeutar dan geubri tanggong jaweueb maséng-maséng ateueh peue nyang harôh geupeutimang atawa peue nyang harôh geu seuôn.


text:
Ezra
Chapter 7
Meuthon-thon teuma óh lheueh nyan, bak watée Artahsasta geumat peurintah sibagoe raja Persia, na sidroe ureuëng agam nyang nan geuh Ezra, gobnyan nibak keuturonan Teungku Imeum Agong Nabi Harun. Garéh keuturonan gobnyan phon di miyueb u ateueh na kheueh lagéenyoe: Ezra Seraya Azarya Hilkia
2 Salum Zadok Ahitub
3 Amarya Azarya Merayot
4 Zerahya Uzi Buki
5 Abisua Pinehas Eleazar Teungku Imeum Agong Nabi Harun
6 Ezra na kheueh sidroe ureuëng nyang malem dan gobnyan geuteupeue that keuhai Huköm nyang geupeutron lé TUHAN Po teu Allah Israel ubak Nabi Musa. Sabab Ezra geubri beureukat lé TUHAN Allah gobnyan, dan diraja pi hana geupeu kliet peue nyang geulakée lé gobnyan geujok laju. Bak thon nyang keutujoh geumat keurajeuen lé Raja Artahsasta, geujak kheueh Ezra nibak Babel u Yerusalem meusajan deungon saboh kawan ureuëng Israel nyang meubagoe ragam ureuëng jih, na teungku-teungku imeum, ureuëng Lewi, ureuëng meuca-e meunan cit deungon ureuëng nyang meutugaih nibak babah pintoe geureubang Baét TUHAN, dan ureuëng-ureuëng meukeureuja.
8 Awaknyan jitinggai Babel nibak tanggai sa buleuen sa dan deungon tulông Po teu Allah, trok kheueh awaknyan u Yerusalem deungon seulamat nibak tanggai sa buleuen limong.
10 Ezra ka geucurah sigala peuratian gobnyan ubak teuseulidek Huköm-huköm TUHAN, seulaén keu geupeubuet keudroe, geupeubeuet teuma huköm-huköm nyan ubak bansa Israel.
11 Nyoe kheueh dokumen nyang geubri lé Raja Artahsasta ubak Ezra, sidroe teungku imeum nyang malem keuhai Huköm.
12 "Nibak Raja Artahsasta keu Teungku Imeum Ezra, ureuëng nyang malem nibak Huköm Allah nyang mat kuasa di dalam syeuruga.
13 Ulôn peurintah bahwa banmandum teungku imeum, ureuëng Lewi dan ureuëng Israel nyang laén dipat mantong didalam keurajeuen ulôn, nyang na meuheuet keuneuk jak u Yerusalem, ulôn bri idhin jijak deungon Gata.
14 Sabab ulôn dan ban tujoh droe peunaseuhat ulôn teu utôh Gata u Yerusalem dan Yehuda mangat teujak seulidek keuadaan disinan dan teungieng peu kheueh Huköm Allah nyang ka teupeucaya keu Gata, bit-bit tataát.
15 Ulôn dan peunaseuhat ulôn keuneuk peuseumah méuh dan pirak ubak Allah Israel, Allah nyang tinggai di Yerusalem. Taba kheueh peuseumahan kamoe nyan.
16 Meunan cit taba kheueh teuma banmandum méuh dan pirak nyang ka Gata peusapat bansaboh nanggroe Babel dan peue mantong sumbangan bansa Israel meunan cit deungon teungku-teungku imeum gobnyan keu Baét TUHAN Allah awaknyan di Yerusalem.
17 Gata peuguna kheueh péng nyan deungon hemat mangat tateumé bloe leumô agam, bubiri agam, aneuëk bubiri, gandom dan anggô. Gata peuseumah kheueh banmandum nyan di ateueh miseubah Baét TUHAN di Yerusalem.
18 Pirak dan méuh nyang na mantong leubeh jeuet Gata peuguna keu Gata keudroe dan rakan-rakan Gata, nyang sisuai deungon keuheundak Po teu Allah Gata.
19 Gata jok kheueh ubak Allah di Yerusalem peue mantong peukakaih nyang geubri keu Gata keuteu seumayang di Baét Allah.
20 Dan peue mantong peureulée nyang laén di Baét TUHAN, jeuet Gata lakée nibak kaih keurajeuen.
21 Meunan cit keu banmandum nyang mat kaih keurajeuen di propinsi Efrat Barat, ulôn peurintah mangat jeuet peue mantong nyang geulakée lé Teungku Imeum Ezra, nyang that-that malem keuhai Huköm Allah nyang meukuasa lam syeuruga, gata jok laju ubak gobnyan beureujang-reujang,
22 dan sampoe trok ubak jeumeulah sidubnyoe le: pirak trok 3.400 kilogram, gandom 10.000 kilogram, ié anggô 2.000 arée, minyéuk zaiton 2.000 arée, dan sira sidub nyang teupeureulée.
23 Beu até-até dan ceureumat kheueh peue-peue mantong nyang geupeureulée lé Allah nyang mat kuasa lam syeuruga keu Baét Gobnyan, mangat jeuet Gobnyan hana geubeungéh keu ulôn atawa ubak ureuëng-ureuëng nyang mat peurintah óh lheueh ulôn.
24 Gata hana jeuet tacok cukée nibak teungku-teungku imeum, nibak ureuëng Lewi, nibak ureuëng nyang meuca-e, nyang jaga babah pintoe geureubang, nibak ureuëng keureuja, atawa baksoe mantong nyang na hubongan jih deungon Baét TUHAN.
25 Syedara ulôn Ezra, tapeuguna kheueh hikeumat nyang ka geubri lé Po teu Allah ubak Gata, dan Gata angkat kheueh peumimpén-peumimpén dan hakém-hakém mangat geupimpén banmandum ureuëng nyang na di propinsi Efrat Barat nyang udeb meunurot Huköm Allah Gata. Bah kheueh Gata peuruno banmandum Huköm nyan keu banmandum ureuëng nyang gohlom jiteupeue.
26 Somantong ureuëng nyang hana jitaát ubak Huköm-huköm Allah Gata, atawa ubak huköm nanggroe, ureuëng nyan harôh bubagaih teuhuköm maté, atawa teuböih beujiôh, atawa teusita hareuta beunda jih, atawa teupeutamong u dalam glab."
27 Laju geupeugah lé Ezra, "Pujoe kheueh TUHAN, Allah nyang geuseumah lé indatu geutanyoe! Allah ka geupeugrak até raja sampoe diraja nyan ka geubri peuratian nyang cukob raya mangat teupeudong lom Baét TUHAN di Yerusalem.
28 Deungon tulông Allah ulôn jigalak lé raja, lé peunaseuhat-peunaseuhat dan lé peujabat-peujabat nanggroe nyang meukuasa; TUHAN Allah ulôn ka geupeubeudôh seumangat ulôn, sampoe ulôn ka meuhase ulôn pakat ulée kawöm Israel nyang cukob le keu jitemwoe u Yerusalem."


text:
Sya'ban
Sya'ban (bahsa Arab: شعبان Sya'ban), nakeuh buleuen nyang keu-8 lam thôn Hijriyah. Nan buleuen Sya'ban nyo areutijih nakeuh meucré nyang narit nyan teuka dari ureueng-ureueng Arab kabéh meucré-cré ban sigom nanggroe lam hajat keu geumita ie lam buleuen nyan.
Buet peunténg lam buleuen Sya'banPeusaneut
- 01 Sya'ban, lahé Zainab binti Ali.
- 03 Sya'ban, lahé Husain bin 'Ali.
- 04 Sya'ban, lahé 'Abbas bin' Ali.
- 05 Sya'ban, lahé 'Ali ibn Husain.
- 05 Sya'ban, abéh umue Hazrat Fizza, jaroe-dara (Qaneez) nibak Fatimah.
- 07 Sya'ban, lahé Qasim bin Hasan.
- 08 Sya'ban 1484 H, abéh umue Khwaja Abdul Ghaffar Naqsybandi.
- 11 Sya'ban, lahé 'Ali al-Akbar.
- 15 Sya'ban, malam meudo'a atawa kayém geukheuen Lailatul al-baraat.
- 15 Sya'ban, lahé Imum Syi'ah nyang keuseuneulheuh, Muhammad al-Mahdi.
- 22 Sya'ban 1314 H, abéh umue Khwaja Muhammad Usman Damani, sidroe gurèe Sufi dari aléran Naqshbandi.
- 27 Sya'ban 1313 H, lahé Sayyad Laal Shah Hamdani, sidroe syeh Naqshbandi.


text:
Tanaman anyang anyang
Jual bibit tanaman anyang anyang
Manfaat Tanaman anyang anyang sangat baik untuk mengobati anyang anyangen
Related
Tags: Anyang anyang, Anyang anyangen, Bahasa asing tanaman anyang anyang, Bibit tanaman anyang anyang, Ciri ciri tanaman anyang anyang, Harga tanaman anyang anyang, Jual tanaman anyang anyang, Jual tumbuhan anyang anyang, Kandungan tanaman anyang anyang, Keunggulan tanaman anyang anyang, Klasifikasi tanaman anyang anyang, Manfaat dan khasiat tanaman anyang anyang, Nama lain tanaman anyang anyang, Simplisia anyang anyang, Tanaman anyang anyang


text:
Zabur
Chapter 16
Zabur Nabi Daud.
2 Ulôn peugah, "Droeneueh kheueh TUHAN ulôn, keubahgiaan ulôn, hana nyang laén nyang leubeh nibak Droeneueh!"
3 Ulôn horeumat ureuëng-ureuëng suci di nanggroe nyoe; nyang ulôn harôk na kheueh tinggai meusajan awaknyan.
4 Bah kheueh ureuëng nyang jiseumah dewa-dewa meutamah-tamah seudeh jih. Ulôn hana lôntem meukeureubeuen keu dewa-dewa, bahpi nan dewa nyan hana lôntem kheun.
5 TUHAN, Droeneueh mantong nyang atra ulôn; Droeneueh neubri mandum nyang ulôn lakée, naseb ulôn na lam jaroe Droeneueh.
6 Lumpah that indah meuneubri Droeneueh keu ulôn, sampoe até ulôn harôk lumpah na!
7 Ulôn pujoe TUHAN nyang bri naseuhat keu ulôn; óh watée malam pi até ulôn jimeututoe ji peurunoe ulôn.
8 Ulôn sabe lam ingat ubak TUHAN; Gobnyan na sabe disampeng ulôn, lé sababnyan ulôn hana gundah.
9 Sababnyan, até ulôn harôk dan jiwa lôn meusurak, dan tuboh ulôn jimeureuhat deungon teuntram.
10 Sabab Droeneueh hana neupeubiyeu ulôn maté; ureuëng nyang neugaséh hana neupeubiyeu binasa.
11 Neutunyok keu ulôn rot nyang teujak ubak udeb; nibak Droeneueh ulôn meuteumé keugeumbiraan nyang meulimpah dan keubahgiaan keu siumu masa.


text:
Keuluaran
Chapter 19
Óh lheueh nyan bansa Israel laju geutinggai Rafidim, dan bak tanggai sa buleuen nyang keu lhée watée awaknyan ka lheueh jitinggai nanggroe Meusé, trok kheueh laju awaknyan bak padang pasi Sinai. Awaknyan laju jipeudong khimah bak gaki Gunong Sinai,
3 dan Nabi Musa laju geuteungoh gunong nyan keu geujak meurumpok ngon Po teu Allah. TUHAN meufeureuman ubak Nabi Musa nibak ateueh gunong nyan dan geuyue ubak Nabi Musa nyan mangat geupeumaklum ubak ureuëng Israel, keuturonan Nabi Yakub,
4 "Gata ka deuh takalon peue nyang Ulôn peubuet ateueh ureuëng Meusé, dan pakriban Ulôn ba gata ubak Ulôn bak teumpat nyoe ngon kuasa nyang raya, lagée cicém rajawali jipeupo aneuëk jih ateueh sayeub jih.
5 Jinoenyoe meunyoe gata taát ubak Ulôn dan seutia ubak peujanjian Lôn. Gata teuma Lôn peujeuet keu umat Lôn keudroe. Bansigom bumoe na kheueh atra Ulôn, dan gata jeuet keumilék Ulôn nyang Ulôn gaséh,
6 khusos keu Lôn keudroe, dan gata teuma tapeutimang Ulôn sibagoe Imeum-imeum."
7 Dan geutreun kheueh laju Nabi Musa geujak peusapat bubena peumimpén mangat meusapat, óh lheuehnyan laju geucalitra ubak awaknyan peue-peue nyang ka TUHAN peurintah ubak gobnyan.
8 Awaknyan banmandum jijaweueb ngon su nyang meusigoe, "Kamoe teutab kamoe tem peubuet peue-peue nyang geuyue lé TUHAN," dan jeunaweueb awaknyan laju geupeusampoe lé Nabi Musa ubak TUHAN. Dan TUHAN laju meufeureuman ubak Nabi Musa, "Ulôn teuma Lôn jak ubak gata sira meukeurubông lam awan nyang teubai; ureuëng laén teuma jideungoe Ulôn meututoe ngon gata, dan phon saát nyan awaknyan sabe jipeucaya ubak gata.
10 Jinoenyoe jak meurumpok kheueh ngon awaknyan, dan gata yue kheueh ubak awaknyan phon uroe nyoe dan singoh mangat jipeusiab droe keu jimeu iébadat. Awaknyan harôh jijak rhah peukayan jih keudroe.
11 Lusa awaknyan harôh ka siab seudia. Bak uroenyan Ulôn teuma Lôn treun ateueh Gunong Sinai, bak teumpat mandum ureuëng hase jikalon Ulôn.
12 Peugét kheueh tanda bansikeulileng gunong nyoe sibagoe bataih nyang hana jeuet jijak lé bansa nyan. Gata tam kheueh awaknyan bék jiteungoh ateueh gunong, peulom jipeutoe sagai-sagai hana jeuet. Soemantong nyang liengkeue bataih nyan, ureuëng nyan teuma teuhuköm maté;
13 ureuëng nyan harôh teugeulawa ngon batée atawa teugando ngon aneuëk panah, dan hana jeuet teucukéh. Hainyan keunong banmandum bah kheueh nyan manusia meunan cit ateueh beulatang; banmandum ureuëng nyang jiliengkeue bataih nyan harôh teuhuköm maté. Watée teudeungoe su beureuguih nyang panyang, bubena awaknyan harôh jiteungoh gunong."
14 Óh lheuehnyan Nabi Musa laju geutreun nibak ateueh gunong dan geuyue laju ubak awaknyan mangat meusiab-siab keu meu iébadat, geupeugah lé Nabi Musa, "Lusa gata harôh ka siab, dan siatnyoe gata hana jeuet tameusituboh." Dan watée jideungoe haba nyan bansa nyan pih laju meusiab-siab jirhah peukayan jih.
16 Bak uroe nyang keu lhée, bak watée beungoh, dan su go-go ngon geulanteue. Awan nyang teubai laju teuka ateueh gunong dan laju teudeungoe su beureuguih nyang lumpah teuga. Banmandum ureuëng nyang lam khimah-khimah habéh teumakot.
17 Nabi Musa laju geuba awaknyan keu jijak meurumpok ngon Po teu Allah, dan laju awaknyan jidong bak gaki gunong nyan.
18 Bansaboh Gunong Sinai ka habéh teutôb ngon asab, kareuna TUHAN geutreun ateueh nyan lam apui hu. Asabnyan meukeubok lagée asab bak teumpat ureuëng teumeutot, dan bansaboh gunong meugok-gok meutaga-taga.
19 Su beureuguih meutamah-tamah teuga. Laju geupeugah lé Nabi Musa, dan Po teu Allah geujaweueb ngon su go-go.
20 TUHAN laju geutreun ateueh pucak Gunong Sinai, dan geutawök Nabi Musa mangat geujak ubak pucak gunong nyan. Dan Nabi Musa laju geuteungoh ateueh gunong nyan,
21 dan TUHAN laju meufeureuman ubak gobnyan, "Jak treun kheueh dan gata peugah laju ubak awaknyan bahwa awaknyan hana jeuet jiliengkeue bataih keu jijak ubak Ulôn. Meunyoe hainyan awaknyan iengkeue, jai that-that lamkawan awaknyan teuma maté.
22 Meunan cit deungon imeum-imeum nyang keuneuk peurab ubak Ulôn, harôh jipeusuci droe; meunyoe hán, awaknyan teuma Lôn huköm."
23 Geupeugah lé Nabi Musa ubak TUHAN, "Awaknyan hana hase jiteungoh, ya TUHAN, sabab Droeneueh ka neupeurintah ubak kamoe mangat kamoe anggab gunong nyoe sibagoe teumpat nyang suci dan jipeurati bataih nyang na ban sikeulileng nyan."
24 Geujaweueb lé TUHAN, "Jak treun kheueh, dan gisa kheueh u Sinai meusajan ngon Nabi Harun. Teuma imeum-imeum ngon rakyat ba hana jeuet jiliengkeue bataih keu jijak ubak Ulôn. Meunyoe awaknyan teutab jilieng bataih nyan, awaknyan Lôn huköm."
25 Dan geutreun kheueh laju Nabi Musa geujak meurumpok ngon bansa nyan dan geupeusampoe laju peusan TUHAN ubak awaknyan.


text:
2 Samuel
Chapter 11
Raja-raja biasa jijakmaju u mideuen prang bak watée musém semi. Dan bak watée musém semi thon nyan Nabi Daud geuyue ubak Yoab mangat jijak maju umideuen prang meusajan deungon mandum peuwira gobnyan dan banmandum peuwira Israel; laju awaknyan geupeutaloe ureuëng Amon dan geukeupong banda Raba. Teuma Nabi Daud teutab na tinggai di Yerusalem.
2 Bak siuroe, watée ka seupôt, óh ka lheueh Nabi Daud geubeudôh nibak teungéut, gobnyan laju geujak-jak di ateueh bubong meuligoe nyang data nyan. Nibak teumpatnyan leumah geukalon sidroe ureuëng inong teungoh jimano, dan ureuëng inong nyan lumpah ceudah.
3 Lé Nabi Daud laju geuyue tanyong soe ureuëng inong nyan, dan laju jibri tée bahwa ureuëng inong nyan nan jih Batsyeba; bapak jih nan geuh Eliam dan lakoe gobnyan na kheueh Uria ureuëng Het.
4 Nabi Daud laju geuyue jakhôi ureuëng inong nyan, dan óh ka trok inong nyan ubak meuligoe, Nabi Daud laju geu-éh deungon ureuëng inong nyan. (Batsyeba ban mantong lheueh jipeubuet upacara meusuci óh ka habéh jiteuka he). Dan jijakkwoe kheueh laju inong nyan u rumoh jih.
5 Hana padubna treb teuma óh lheuehnyan Batsyeba laju mume, laju gobnyan jijak peugah ubak Nabi Daud keuhai nyan.
6 Bak watée nyan cit teuma Nabi Daud geubri peurintah ubak Yoab, geupeugah, "Gata yue laju ubak Uria ureuëng Het nyan mangat jijak meurumpok deungon ulôn." Teuma Yoab laju jiyue Uria jijak meurumpok deungon Nabi Daud.
7 Bak watée Uria jijak meurumpok deungon Nabi Daud, raja laju geutanyong ubak jihnyan keuadaan Yoab dan pasokan Israel, dan meunan cit geutanyong pakriban teuma jalan jih watée teumuprang.
8 Óh lheuehnyan Nabi Daud geupeugah lom ubak Uria, "Tajak woe kheueh u rumoh gata dan tajak piôh hék kheueh meusikeujab." Óh ka lheueh Uria jitinggai meuligoe Nabi Daud nyan, Nabi Daud laju geukirém hadiah u rumoh Uria.
9 Teuma Uria hana jiwoe teuma jijak éh sampoe teungéut dibabah pintoe meuligoe meusajan deungon banmandum peungawai raja.
10 Ubak Nabi Daud jijak peugah laju keuhai nyan. Teuma gobnyan laju geutanyong ubak Uria, "Gata banmantong tawoe nibak meuneujak nyang lumpah jiôh, pakon hana tajakwoe u rumoh gata?"
11 Jijaweueb lé Uria, "Tantra Israel dan Yehuda teungoh jimeujuang udeb maté dan Peuto Peujanjian TUHAN na nibak awaknyan; Yoab panglima kamoe dan bubena peuwira awaknyan geupeudong khimah di teungoh padang. Ek kheueh ulôn nyoe lôn jakwoe u rumoh, dan makheun meusajan meunan cit lôn éh meusajan deungon ureuëng binoe? Deumi nyawöng Teungku Amphon dan nyawöng ulôn, ulôn hana ulôn peubuet hai nyan!"
12 Laju geupeugah lé Nabi Daud, "Ka kheueh meunyoe meunan, gata meureuhat kheueh disinoe bak uroenyoe dan singoh beungoh teuma ulôn peu idhin gata tajak." Deungon nyan Uria pih tinggai di Yerusalem nibak uroenyan. Bak uroe nyang seulanjut jih gobnyan teu-undang jak makheun meusajan Nabi Daud.
13 Teuma jipajoh kheueh bu meusigoe ngon Nabi Daud nyan meunan cit deungon ié meuneujieb na kheueh ié kreueh nyang lumpah jai sampoe Uria ka mabök. Teuma nibak malam nyan Uria nyan hana cit jiwoe u rumoh jih, teuma ji-éh di ateueh ija seulimbot jih di dalam kama peungawai meuligoe.
14 Óh singoh beungoh nyan Nabi Daud laju geutuléh surat bak Yoab di mideuen prang, dan surat nyan geukirém laju deungon peurantaraan si Uria.
15 Asoe surat nyan na kheueh lagée nyoe, "Gata peuduek kheueh si Uria nyoe nibak gareh nyang paleng dikeue bak watée tamaju u mideuen prang, óh lheuehnyan gata tasurot kheueh ulikot mangat jihnyoe maté."
16 Teuma teungoh Yoab jikeupong banda nyan, Uria laju geuyue ubak saboh teumpat nyang ka jiteupeue bahwa nibak teumpat nyan lumpah teuga jijaga lé musoh.
17 Bak watée tantra musoh jiteubiet nibak banda dan jijak prang tantra Yoab, na meupadub droe peuwira Nabi Daud ka teupoh maté, meunan cit deungon Uria maté disinan.
18 Óh lheuehnyan Yoab laju geukirém utosan ubak Nabi Daud keujijak peugah jalan teujadi muprang nyang paleng hebat nyan.
19 Haba peurintah Yoab ubak utosan nyan lagée nyoe, "Óh ka lheueh Teungku Amphon geudeungoe laporan gata keuhai jalan jih muprang nyoe,
20 mungken gobnyan jeuet keubeungéh dan geutanyong ubak gata, 'Pakon gata rab that-that deungon banda nyan? Bukon kheueh gata tateupeue bahwa musoh pasti ji timbak gata deungon panah-panah nyang jipeuleuh diateueh pageue-pageue beuton rumoh awaknyan?
21 Peu kheueh gata ka tuwoe bahwa si Abimelekh aneuëk Gideon nyan teupoh maté di Tebes? Bukon kheuehnyan maté lé sabab na sidroe ureuëng inong jigeulawa deungon aneuk batée ngon gileng teupông nibak ateueh beuton ubak gobnyan? Nyang kheueh, pakon gata meunan that tô deungon beuton nyan?' Meunyoe Teungku Amphon geutanyong lagée nyan, tapeugah kheueh laju ubak gobnyan, 'Uria si peuwira Teungku Amphon, meunan cit ka maté meusajan!' "
22 Jijak kheueh laju utosan nyan jimeuhadab ubak Nabi Daud dan jipeugah peue nyang ka jipeugah lé Yoab ubak gobnyan.
23 Utosan nyan jikheun, "Lawan kamoe leubeh teuga dan awaknyan jiteubiet dalam banda laju jijak prang kamoe nyang na didalam padang. Teuma deungon sihabéh teunaga hana meurasa teumakot kamoe lawan laju awaknyan sampoe trok lom u babah pintoe geureubang banda.
24 Óh lheueh nyan di ateueh bubong meunan cit deungon di ateueh pageue beuton awaknyan laju jipeutek kamoe deungon aneuk panah, dan napadub droe nibak peuwira Teungku Amphon meunan cit deungon si Uria pih ka maté."
25 Nabi Daud geupeugah ubak ureuëng nyang ba habanyan, "Gata peukhong kheueh até Yoab dan tapeugah kheueh laju ubak droe jihnyan mangat bék cut até, sabab hana hase jiramai soe nyang teuma maté lam prang nyan. Peugah kheueh ubak geuhnyan mangat jijak prang musoh nyang leubeh hibat dan leubeh nibak nyang ka-ka ateueh banda nyan sampoe banda nyan meuteumé teureubot dan meunyeurah."
26 Bak watée Batsyeba geudeungoe bahwa lakoe geuh ka meuninggai, laju gobnyan meukabong ngon até nyang peudeh.
27 Óh lheuehnyan óh ka habéh watée meukabong, Nabi Daud laju geuyuejak tueng ureuëng inong nyan mangat jiba u meuligoe gobnyan dan laju geucok keu ureuëng binoe geuh. Na padub beuleuen teuma óh lheuehnyan ureuëng binoe geuhnyan geupeulahé sidroe aneuëk agam. Teuma TUHAN hana galak keubuet Nabi Daud nyang lagée nyan.


text:
Yosua
Chapter 6
Di banda Yerikho banmandum pintoe-pintoe geureubang rot tamong ka jijaga deungon kong that dan jitôb deungon rapat mangat ureuëng Israel hana hase jitamong. Hana meusidroepi nyang jeuet jitamong atawa jiteubiet lam banda nyan.
2 TUHAN geupeugah ubak Yosua, "Jinoenyoe Ulôn seurah ubak gata Yerikho deungon raja jihnyan dan banmandum tantra jih nyang beuhe-beuhe nyan.
3 Gata dan tantra gata harôh gatadong meubaréh takeulileng banda nyan sigoe siuroe nyang treb jih nam uroe.
4 Tujoh droe imeum, maséng-maséng imeum nyan jiba beureuguih, jihnyan harôh kheueh jijak dikeue Peuto Peujanjian. Nibak uroe nyang keutujoh, gata dan tantra gata mandum harôh teuma jikeulileng banda nyan nyang le jih tujoh goe teuma di imeum laju jiyueb beureuguih nyan.
5 Óh lheueh nyan di imeum-imeum nyan harôh kheueh teuma jiyueb beureuguih nyan deungon su nyang panyang. Meunan gatanyoe tadeungoe su nyang panyang nyan, banmandum tantra harôh jisumurak ngon su nyang meugeunta meunan cit deungon riôh nyang meutaga su jih sampoe beuton bintéh banda nyan reuloh sampoe hanco. Laju óh lheueh nyan gata banmandum tatamong laju u dalam banda nyan."
6 Teuma Yosua laju geuhôi bubena imeum, dan geupeugah, "Gata beuôt kheueh Peuto Peujanjian nyan; tujoh droe lamkawan gatanyoe harôh gatajak dikeue nyan sira gataba beureuguih keue awaknyan."
7 Lé Yosua geupeurintah laju ubak tantra geuh mangat jidong meubaréh lheuehnyan geuyue keulileng banda Yerikho nyan, phon that-that lé baresan peungawai keue nyang jijak leubeh awai nibak Peuto Peujanjian TUHAN.
8 Paih lagée peurintah nyang geubri lé Yosua, beurangkat kheueh baresan peungawai nyang dikeue leubeh awai nibak imeum-imeum nyang yueb siruné kale, laju dilikot nyan jiseutôt teuma lé imeum-imeum nyang geuseuôn Peuto Peujanjian, óh lheuehnyan nyang paleng dilikot na kheueh baresan peungawai nyang dilikot. Teungoh awaknyan jijak, siruné kale nyan hana putôh-putôh jipeumeusu sira jiyueb.
10 Banmandum tantra ka geupeurintah bék ji meusurak dan hana teuma jipeuteubiet tutoe bahpi meusikrék haba meunyoe Yosua gohlom geubri peurintah atawa aba-aba.
11 Meunan kheueh Yosua geubri peurintah ngon geuyue tantra geuh nyan keu jiba Peuto Peujanjian dan jikeulileng banda nyan sigoe kong teuma, óh lheueh nyan jigisa lom ubak khimah-khimah, dan laju geumudom disinan.
12 Óh singoh nyan, banseuboh buta, Yosua geubeudôh laju dan keu nyang keudua goejih bubena imeum-imeum dan tantra geuyue mubaréh dan geuyue keulileng bandanyan deungon urotan baresan jih lagée watée nyang ka lheueh: phon-phon that baresan peungawai nyang dikeue, óh lheueh nyan ban tujoh droe imeum nyang yueb siruné kale, lheueh nyan lom imeum-imeum nyang seuôn Peuto Peujanjian, dan keuneulheuh jih baresan peungawai nyang paleng dilikot. Dan di siruné kale laju jiyueb ngon hana piôh-piôh.
14 Nibak uroe nyang keudua nyan awaknyan jikeulileng banda sigoe sagai óh lheueh nyan laju jigisa lom ubak khimah-khimah. Meunan kheueh awaknyan jipeubuet tieb-tieb uroe sampoe trok nam uroe.
15 Bak uroe nyang keutujoh awaknyan laju jibeudôh bak watée mata uroe ka jipeuphon teubiet, laju awaknyan jimeubaréh tujoh goe geukeulileng banda Yerikho nyan deungon cara nyang saban teuma. Teuma bak uroe nyang keutujoh nyan mantong, awaknyan jikeulileng bandanyan tujoh goe.
16 Bak uroe nyang keu tujoh, meunan lé imeum-imeum geuyueb siruné kale nyan, Yosua laju geubri aba-aba geuyue sumurak ubak banmandum pasokan. Kheun Yosua, "TUHAN ka geuseurah bandanyoe keu gata!
17 Bansigom banda meunan cit deungon peue nyang na asoe jih bah kheueh teupeuhanco banmandum nyan na kheueh sibagoe peuseumahan ubak TUHAN. Na kheueh Rahab, ureuëng inong jeuhet nyang lunté nyan meunan cit deungon waréh kawöm keuluwarga jih nyang jeuet teupeubiyeu udeb, sabab jihnyan ka jitulông mata-mata geutanyoe.
18 Hana jeuet teucok peue mantong nibak atra nyang harôh teupeuhanco ngon teupeu ranab. Meunyoe gata tacok cit atra nyang teutam nyan, khimah-khimah ureuëng Israel teuma keunong bala dan beuncana.
19 Mandum barang lagée pirak, méuh, teumaga, dan beuso nyan harôh teupeu khusos keu TUHAN, dan teukeubah didalam teumpat hareuta nyang khusos milék TUHAN."
20 Lé imeum-imeum laju geuyueb siruné kale geuh nyan. Dan meunan ureuëng-ureuëng Israel jideungoe su siruné kale nyan, laju awaknyan jisumurak meuhubo deungon su nyang lumpah teuga, dan bak watée nyan cit teuma beuton bintéh banda Yerikho nyan rhot reuloh meukeupeng-keupeng. Dan banmandum tantra Israel nyan jitamong laju u dalam banda nyang ka reuloh bintéh nyan, deungon nyan teuma banda nyan laju geureubot nibak ureuëng nyang na duek dan tinggai disinan.
21 Banmandum nyang na tinggai didalam banda nyan, tuha muda, ureuëng agam ngon ureuëng inong, laju jicang deungon peudeueng sampoe maté. Meunan cit banmandum beulatang peulara leumô ngon bubiri dan keuleudée banmandum nyan jipoh maté.
22 Keu ureuëng nyang dua droe nyang ka jeuet keu mata-mata, Yosua geupeugah, "Gatajak kheueh laju u rumoh inong jeuhet nyang lunté nyan, dan gata peuteubiet kheueh awaknyan meusigoe deungon banmandum keuluwarga jih nyan lagée nyang ka gata peujanji ubak jihnyan."
23 Teuma bandua droe ureuëng mata-mata nyan laju jijak, dan laju jipeuteubiet Rahab meusajan deungon ban dua droe ureuëng syiek jih, syedara-syedara jih, dan waréh kawöm nyang laén. Banmandum keuluwarga Rahab nyan meunan cit deungon namiet-namiet jih laju jiba u luwa u teumpat nyang aman hana that jiôh deungon khimah-khimah Israel.
24 Óh lheueh nyan tantra Israel laju jitot sampoe habéh banmandum banda nyan deungon peue mantong nyang na didalam banda nyan, keucuali barang-barang méuh, pirak, teumaga dan beuso. Barang-barang nyan awaknyan cok dan laju jiba ngon jikeubah nibak teumpat keuneubah hareuta milék TUHAN.
25 Teuma Rahab ureuëng inong jeuhet nyang lunté nyan deungon banmandum kawöm keuluwarga jih geupeubiyeu udeb lé Yosua, sabab awaknyan ka jitulông bandua droe mata-mata nyang geu kirém lé Yosua u Yerikho. (Sampoe nibak uroe nyoe keuturonan Rahab mantong na di Israel.)
26 Bak watée nyan Yosua geupeu teubiet larangan nyang lagée nyoe, "Soe mantong nyang ji useuha ji peugot lom banda Yerikho nyoe, ureuëng nyan teuma keunong kutok nibak TUHAN. Soe mantong nyang keubah keunaleueng jih ureuëng nyan teuma gadôh aneuëk tuha; dan soe nyang peudong pintoe-pintoe geureubang jih nyan ureuëng nyan gadôh teuma aneuëk tulot."
27 TUHAN na meusajan Yosua, dan nan Yosua jeuet keumeusyeuhu bansaboh nanggroe nyan.


text:
Amsal
Chapter 23
Meunyoe gata taduek tamakheun deungon ureuëng rayeuk, ta ingat kheueh soe geuhnyan.
2 Meunyoe gata na nafeusu makheun nyang raya, tapeuteun kheueh hasrat gatanyan.
3 Bék leuha keuhai peunajoh nyang mangat nyang jihidang lé awaknyan, barang kali jihnyan keuneuk jeubak gata.
4 Bék tauseuha meususah payah tatiyeub kaya. Peubateu kheueh niet gatanyan.
5 Sabab, dalam sikeujab mantong hareuta gata hase leunyab, siulah-ulah jihnyan meusayeub dan jipo u manyang lagée cicém rajawali.
6 Bék tamakheun meusajan deungon ureuëng kliet. Bék teuma meuharab ubak peunajoh nyang lazat.
7 Sabab, jihnyan geupeugah, "Jak tamakheun; silakan neutamah lom," padahai meukeusut jih bukon lagéenyan. Jihnyan meubabah maméh, teuma até gobnyan laén.
8 Eunteuk peue nyang ka gata uét dan ulée lom, dan banmandum tutoe haba gata nyang maméh keu gobnyan hana meuguna.
9 Bék tabri naseuhat keu ureuëng bangai; jihnyan hana jihareuga naseuhat gata.
10 Bék sagai-sagai tapinah bataih tanoh waresan atawa tacok tanoh aneuëk yatém piatu.
11 Sabab, TUHAN na kheueh peumbila nyang paleng teuga dan Gobnyan kheueh nyang bila awaknyan geulawan gata.
12 Peurati kheueh ajaran gurée gata dan meurunoe kheueh beule-le.
13 Bék seugan-seugan gata didek aneuëk-aneuëk gata. Meunyoe gata seunuét aneuëk gatanyan deungon awe, aneuëk nyan hana maté,
14 Teuma jihnyan teutab seulamat.
15 Aneuëk ulôn, ulôn galak lumpah na meunyoe gata bijaksana.
16 Ulôn bangga meunyoe meurumpok ngon gata deungon mariet ngon tutoe haba nyang teupat.
17 Bék kheueh iri até ubak ureuëng meudesya. Taát kheueh sabe ubak Po teu Allah
18 mangat masa ukeue gata teujamin, dan harapan gata hana gadôh.
19 Deungoe kheueh, aneuëk ulôn! Beujeuet kheueh keu ureuëng bijaksana. Simak kheueh beu bit-bit cara udeb gata.
20 Bék kheueh ta meurakan deungon ureuëng mabök atawa ureuëng leuha,
21 sabab awaknyan teuma jeuet keu ureuëng gasien. Meunyoe gata lale ta-éh mantong, teuma hana treble gata tangui peukayan nyang ka meujurée teupriék-priék beukah jih.
22 Taát kheueh ubak ureuëng syiek gata; sabab, meunyoe hana gobnyan gata pih hana di ateueh donya nyoe. Meunyoe ma gata ka tuha, peuleumah kheueh bahwa gata tasayang keu gobnyan.
23 Ajaran nyang beutôi, hikeumat, didekan dan peungeurtian -- banmandum nyan patot teubloe, teuma lumpah that meuhái keu teupulo.
24 Sidroe ureuëng syiek bahgia that meunyoe na aneuëk gobnyan meubudoe basa nyang gét; dan gobnyan teuma bangga meunyoe aneuëk gobnyan bijaksana.
25 Seumoga bapak ngon ma gata bangga keu gata; dan seumoga bahgia kheueh ureuëng inong nyang ka geupeulahé gata.
26 Simak kheueh beu gét-gét dan cuntoh kheueh ubak cara udeb lôn nyoe, hai aneuëk ulôn!
27 Inong jeuhet nyang meuluntée na kheueh peurangkab nyang mubahya.
28 Awaknyan jihadang lagée meureupah dan jipeujeuet le that-that ureuëng agam beujipeubuet zina.
29 Peu kheueh tateupeue peue nyang teujadi keu ureuëng nyang jieb ié anggô nyang le that, dan kayém ji-jihák ié kreueh? Ureuëng nyan seungsara dan meudeurita. Ureuëng nyan sabe meudakwa dan apoh-apah. Mata jih mirah dan badan jih luka-luka, padahai banmandum nyan hase jipeusie.
31 Bék kheueh tapeubiyeu ié anggô jigoda gata, bahpih warna jih meunarek dan leumah jih meucahya didalam glah dan ji ile deungon nekmat jitamong u dalam rukueng.
32 Óh singoh beungoh gata ka lagée jicatuék lé uleue meubisa.
33 Mata gata meukunang-kunang, pikeran gata hana meuteuntée dan babah gata hana piôh tameututoe nyang hana meupat uram ujong jih.
34 Gata meurasa lagée di ateueh ujong tiang kapai di teungoh laôt; ulée gata mumang dan gata meuhapit-hapit keudeh keunoe.
35 Laju gata teuma tapeugah, "Rupa jih ulôn nyoe ka jipoh dan jitampa lé gob, teuma hana hase lôn ingat peue nyang ka teujadi. Aduh, mata ulôn teungét that-that! Ulôn peureulée lôn jieb ié lom teuma!"


text:
Wikipèdia bahsa Acèh
Wikipèdia bahsa Acèh nakeuh ènsiklopèdia online lam bahsa Acèh nyang geupeuseudiya lé Wikipèdia.
Wikipèdia bahsa Acèh na bak 12 uroe Buleuen Lapan 2009. Haba nyoe laju geuteurimöng lé Fadli Idris nyang bak watèe nyan gobnyan seubagoe Koordinator Komunitas Blogger Aceh (kayém geukheun Aceh Blogger Community). Yôh mantöng lam inkubator, Fadli geupeukeumang Wikipèdia nyoe ngön sidroe ureueng ngui laén nyang geungui nan Si Gam Acèh bak awai thôn 2008.[1] Ureueng-ureueng nyang cah röt Wikipèdia nyoe cit ka geumarit ngön Mark Durie, sidroe ureueng meurunoe bahsa (atawa geukheun linguistik) asai Australia. Mark nakeuh salah sidroe ureueng luwa nyang tom geumeurunoe bahsa Acèh.[1]
Asoë pikéran keu geupeuna Wikipèdia bahsa Acèh nakeuh saweuëb na Wikipèdia lam bahsa da'irah laén, miseuëjih Wikipedia bahsa Jawa, Wikipedia bahsa Sunda, ngön Wikipedia bahsa Banyumasan.[2]
Bak awai thôn 2009, Abi Azkia, nyang sidroe ureueng peurunoe 'èleumèe agama di da'irah Pidie geupeuramè Wikipèdia bahsa Acèh. Abi geubantu teumuléh teunuléh-teunuléh bhaih agama Islam.[2] Lam teunuléh gobnyan bak Serambi Indonesia, Abi geupeutrang pakön payah bak tateumuléh lam bahsa Acèh.[3] Abi geupeugah meunyo bahsa Acèh na bida bak kri teumuléh. Laén nibak nyan, bahsa Acèh nyang geungui cingkunèk cit jeuet keu saboh masalah. Kureung le jeumeulah kata lam bahsa Acèh nyang geuteupeu ngön hana kayém teumuléh lam bahsa Acèh nyan cit saboh masalah keu geuteumuléh lam Wikipèdia.[3] Adak pih meunan, gobnyan geuyakin meunyoe geutém ôseuha ban dum masalah nyan ék geupeugadöh demi tapeulahra bahsa Acèh nyang teuka nibak éndatu bansa Acèh.[3]
Nè
- ^ a b "Akhirnya, Wikipedia Berbahasa Aceh Lahir". http://www.acehkita.com/akhirnya-wikipedia-berbahasa-aceh-lahir/. Geupeuhah bak 3 Buleuen Siplôh 2015.
- ^ a b "Ayo, Menulis di Wiki Aceh - KOMPASIANA.com". http://www.kompasiana.com/efmg/ayo-menulis-di-wiki-aceh_54ff0e66a33311164d50fa72. Geupeuhah bak 3 Buleuen Siplôh 2015.
- ^ a b c Aceh Tribun News: Kendala Menulis di Wikipedia bahasa Aceh[hubông luwa maté]
Peunawôt luwa
- Wikipèdia bahsa Acèh (Bahsa Aceh) - Mobile
- Wikipèdia bahsa Acèh - Facebook (Bahsa Aceh)
- Wikipèdia bahsa Acèh - Twitter (Bahsa Aceh)


text:
Bandar Udara Sao Vang
Bandar Udara Sao Vang atawa Sao Vang Airport na keuh saboh bandara yang geulayang wilayah Thanh Hoa di Propinsi Thanh Hoa, Viètnam. Geubuka nibak 18 Buleun Dua 1958, bandara nyoe nakeuh keu gantoe bagi Bandara Sao Vang nyang ukeu geu bri kode kode IATA VV01 sudangkan kode ICAOnya nakeuh ?.
Bandara nyoe phon that geupeudong bak Buleuen Lapan 2012, ngon peng 5 milyar dolar AS.
Oseuha ngon Ho Pho[peusaneut | peusaneut nè]
- Vietnam Airlines (Kota Ho Chi Minh, Nha Trang) (planned)


text:
1 Samuel
Chapter 15
Bak siuroe Samuel geupeugah ubak Saul, "TUHAN kheueh nyang yue ubak ulôn mangat lôn jak baiát Teungku Po jeuet keu raja ateueh umat Gobnyan Israel. Sababnyan, bah kheueh Teungku Po neudeungoe peurintah TUHAN Nyang Mahakuasa.
2 Gobnyan teuma geuhuköm ureuëng Amalek, kareuna indatu awaknyan jilawan ureuëng Israel bak watée ureuëng Israel teuka nibak nanggroe Meusé.
3 Lé sababnyan, tajak kheueh laju taprang ureuëng Amalek gata peuhanco peue mantong nyang na hareuta milék jihnyan. Bék tatinggai meusapeue pih, tapoh maté banmandum ureuëng agam, ureuëng inong, aneuëk miet dan aneuëk manyak nyang ban lahé; meunan cit deungon leumô, bubiri, unta dan keuleudée jih."
4 Laju Saul geupeusiab tantra gobnyan dan geuitong awaknyan di Telaim; na 200.000 droe sidadu nibak Israel dan 10.000 droe teuma teuka nibak nanggroe Yehuda.
5 Óh lheuehnyan laju geujak Saul meusigoe-sigoe deungon aneuëk buah gobnyan u banda Amalek dan laju geu hampeueng musoh didalam krueng nyang teungoh tho.
6 Meunan cit gobnyan geukirém peusan ubak ureuëng Keni meunoe geupeugah, "Gatajak kheueh laju dan tatinggai ureuëng Amalek, mangat gata bék rhoh ulôn sampoh sampoe habéh lagée awaknyan, sabab yoh watée ilée indatu gata ka geupeuleumah sikeub meusabat ubak ureuëng Israel bak watée ureuëng Israel teuka nibak nanggroe Meusé." Dan jijak kheueh laju ureuëng Keni nibak teumpat ureuëng Amalek nyan.
7 Óh ka lheuehnyan Saul laju geumeu heungko deungon ureuëng Amalek dan di ureuëng Amalek nyan taloe bansipanyang rot ueh raya phon di Hawila trok u Syur di siblaih u timu nanggroe Meusé.
8 Banmandum rakyat dan sipa-i Amalek nyan habéh geupoh maté lé Saul. Teuma raja ureuëng Amalek nyang nan jih Agag geudrob udeb-udeb dan geupeubiyeu udeb lé Saul dan tantra gobnyan, meunan cit deungon bubiri dan leumô nyang paleng diet, aneuëk leumô meunan cit ngon aneuëk bubiri nyang teumbon-teumbon, dan mandum peue-peue mantong nyang paleng meuyuem; teuma beulatang peulara nyang hana meuguna dan hana meuyuem nyang hana geupoh maté.
10 TUHAN meufeureuman lom ubak Samuel,
11 "Ulôn meunyeusai ka Ulôn baiát Saul jeuet keu raja, sabab jihnyan ka jipaleng nibak Ulôn, dan hana jipeubuet peue nyang ka Ulôn peurintah." Samuel lumpah that seudeh, simalam beungoh gobnyan meuapoh apah ubak TUHAN.
12 Óh singoh uroe, ban suboh that, Samuel geubeudôh laju geujak keuneuk meurumpok deungon Saul. Teuma lé ureuëng nyang na disinan jibri tée bahwa Saul ka geujak u banda Karmel geujak peudong batée peuingat keudroe gobnyan disinan, óh lheuehnyan geujak laju u Gilgal.
13 Bak watée Samuel ka meurumpok deungon Saul, geupeugah laju lé Saul ubak Samuel, "Seumoga TUHAN geubri beureukat keu Bapak! Ulôn ka ulôn peubuet peurintah TUHAN."
14 Teuma Samuel geutanyong, "Meunyoe meunan, pakon ulôn deungoe na su bubiri nyang meu mbék-mbék dan su leumô meuleunguih?"
15 Geujaweueb lé Saul, "Banmandum beulatang nyan na kheueh nyang teureupah nibak ureuëng Amalek. Bubiri dan leumô nyang paleng gét ka jicok lé rakyat geutanyoe keu jipeuseumah sibagoe keureubeuen keu TUHAN Po teu Allah Bapak. Teuma nyang laén nyan ka habéh kamoe peubinasa banmandum."
16 Ban geudeungoe nyang lagéenyan Samuel laju geupeugah, "Neupreh sikeujab, ulôn teuma lôn bri tée peue nyang ka geupeugah lé Po teu Allah ubak ulôn malam beuklam." "Neupeugah kheueh laju," kheun Saul.
17 Geupeugah lé Samuel, "Bukon kheueh Teungku Amphon ka jeuet keu peumimpén u ateueh sukée-sukée nyang na di Israel, bahpih Teungku Amphon neu anggab droe awaknyan hana peunteng? Teungku Amphon ka geupiléh lé TUHAN jeuet keu raja ateueh bansa Israel,
18 meunan cit teuma ubak Teungku Amphon lé TUHAN ka geuyue peubinasa bube na ureuëng Amalek nyang jeuhet nyan. Teungku Amphon geuyue muprang neulawan awaknyan sampoe awaknyan habéh banmandum binasa.
19 Pakon hai Teungku Po hana neu taát ubak peue nyang ka geupeurintah lé TUHAN nyan? Pakon Teungku Po meuseunoh-seunoh neureubot hareuta nyang teurampah didalam prang nyan, dan deungon na neupubuet nyang lagée nyan Teungku Amphon ka neupeujeuet até TUHAN beungeuh keu Amphon?"
20 Geujaweueb lé Saul, "Ulôn ka ulôn taát ubak peurintah TUHAN, dan lôn jak muprang sisuai lagée nyang ka geuyue lé Gobnyan ubak ulôn; mangat jeuet raja Amalek ulôn drob dan banmandum ureuëng Amalek ka lheueh ulôn poh maté.
21 Teuma lé aneuëk buah ulôn hana jipoh banmandum beulatang peulara; awaknyan ka jipiléh bubiri dan leumô nyang paleng gét nibak hase rampasan nyan keu jipeuseumah di Gilgal sibagoe keureubeuen keu TUHAN Po teu Allah Bapa."
22 Teuma geupeugah lé Samuel, "Nyang toh nyang paleng geugalak lé TUHAN, keutaátan atawa keureubeuen peuseumahan? Taát ubak TUHAN leubeh gét nibak keureubeuen nyang teupeuseumah ubak Gobnyan. Patuh leubeh gét nibak leumak bubiri.
23 Sabab ureuëng nyang ji-iengkeue ubak TUHAN saban jeuhet jih lagée ureuëng nyang jipeubuet sihé, dan ureuëng nyang até jih sombong saban teuma lagée ureuëng nyang jiseumah dewa. Sabab Teungku Amphon ka neulawan peurintah TUHAN, teuma TUHAN pih hana geuaku le Teungku Amphon sibagoe raja."
24 Ban geudeungoe nyan Saul laju geumeungaku ubak Samuel, sira geupeugah, "Beutôi ulôn ka meudesya. Ulôn ka ulôn ieungkeue peurintah TUHAN dan hana lôn pakoe nyang Bapak tunyok. Ulôn teumakot ubak aneuëk buah ulôn nyang kheueh jeuet ulôn peutrok peue-peue nyang jilakée lé awaknyan.
25 Teuma bak saát nyoe, ulôn lakée ubak Bapak, neupeu amphon kheueh desya ulôn dan neugisa kheueh meusigoe ngon ulôn u Gilgal, mangat ulôn hase meu iébadat ubak TUHAN."
26 Teuma geujaweueb lé Samuel, "Ulôn hán ulôn tem meugisa meusigoe deungon Teungku Amphon. Teungku Amphon ka neulawan peurintah TUHAN, dan jinoenyoe Gobnyan hana geuaku le Teungku Amphon sibagoe raja ateueh ureuëng Israel."
27 Laju Samuel geumeu paleng keuneuk geujak, teuma Saul laju geutam gobnyan sira geumat ubak bajée jubah gobnyan, sampoe bajée jubah Samuel nyan teupriek.
28 Dan geupeugah kheueh lom lé Samuel ubak raja Saul nyan, "Bak uroenyoe TUHAN ka geupriek keurajeuen Israel nibak Teungku Amphon, dan geubrinyan keu ureuëng laén nyang leubeh gét nibak Teungku Amphon.
29 Nyang mulia Po teu Allah Israel hana meusulet dan hana teuma geu ubah peundirian Gobnyan, sabab Gobnyan bukon manusia."
30 Geujaweueb lé Saul, "Ulôn ka meudesya, teuma neu tulông kheueh ulôn hai Bapak, neuwoe kheueh meusigoe-sigoe deungon ulôn mangat ulôn hase meu iébadat ubak TUHAN Po teu Allah Bapak. Deungon lagéenyan Bapak neuhoreumat ulôn dikeue dumna peumimpén bansa ulôn dan dikeue banmandum Israel."
31 Dan geugisa kheueh Samuel meusigoe-sigoe deungon gobnyan u Gilgal, dan Raja Saul pih laju geumeu iébadat ubak TUHAN.
32 Óh lheueh nyan Samuel laju geupeurintah, "Neuba laju keunoe raja Agag nyan," Agag laju jijak ubak gobnyan, deungon peunoh peungharapan karena gobnyan jipike, "Bahya mawôt ka lewat."
33 Lé Samuel geupeugah, "Lagée peudeueng gata sampoe le that mak-mak nyang ka gadôh aneuëk gobnyan, meunan cit teuma mak gata teuma gadôh aneuëk gobnyan." Laju Samuel geucang-cang Agag dikeue miseubah di Gilgal.
34 Óh ka lheueh geupeubuet nyan Samuel laju geujak u Rama, dan Raja Saul laju geuwoe u rumoh gobnyan di Gibea.
35 Sampoe gobnyan wafeuet, Samuel hanale meurumpok deungon Raja Saul. Teuma Samuel that-that seudeh sabab TUHAN ka meunyeusai ka geu baiát Saul jeuet keu raja Israel.


text:
Ruja
Ruja atawa Sumatra nakeuh saboh pulo nyang na di Indônèsia blah rot barat, neuduëk pulo nyan na di blah rot barat Pulo-pulo Sunda. Pulo nyoe nakeuh pulo nyang keu lhèe rayeuk di Indônèsia (duwa pulo la'én nyang leubèh rayeuek nakeuh: Kalimantan ngon Papua) meunyoe lam dapeuta pulo rayeuek di dônya pulo Ruja nyoe nakeuh nyang keu nam paléng rayeuek, ngon na luwah 473.481 km2 jumeulah ureuëng duëk na 50.365.538 droe. Banda nyang ramè di Sumatra nakeuh Medan ngon jumeulahëng duëk na 2.109.330 droe.
Sumatra nakeuh tanoh darat nyang panyang nyang ah darat nyan na di barat la'ôt u teunggara ngon neudeuk hana timang (sihét). Ceuë pulo nyan na di La'ôt Hindia blah rot barat, barat la'ôt ngon barat daya. Blah la'ôt Hindia nyan na meuranté pulo-pulo ubeut lagèe Simeuluë, Nias ngon Mentawai. Blah rot timu meuceuë ngon Seulat Malaka nyang ubeuet jipeumeuklèh pulo nyan ngon Semenanjông Melayu di banuwa Asia.Di teunggara meurumpok ngon Seulat Sunda nyang ubeut jipeumeuklèh pulo nyan ngon darat Pulo Jawa. Ujong barôh meuceuë ngon La'ôt Andaman, salang blah rot timu nyang leubèh meuyub na pulo Bangka ngon Beulitông, Seulat Karimata ngon La'ôt Jawa. Gunong-gunong Bukét Barisan, nyang meuasoë ngon padum-padum boh gunong apui aktif, jeuet keu tuleuëng ruëng pulo Sumatra. Salang blah rot timu la'ôt nyang meuklèh nakeuh tanoh data meuyub ngon meu paya, uteuën bangka ngon that le kruëng nyang meuputa-puta disinan. Bak teungoh pulo na jilingkeuë lé garéh Khatulistiwa nyang keunong paih bak provinsi Sumatra Barat ngon Riau. Ikeulim pulo nyoe nakeuh tropis, seu'uëm ngon leumbab ngon lam beunagi nyang leubèh luwah pulo Sumatra nakeuh uteuèën ujeuën.
Manusia mula phôn teuka u pulo Ruja bak 500 SM, ngon na meupadum boh keurajeuën jameun nyang meukeumang disinan. Sumatra jeuët keu bumoë teumpat hudép lam jumeulah le spesies teunimoh ngon meunatang, meunan pih bak wateè nyoe ka leubèh 50% uteuën ujeuën Sumatra ka gadoh bak 35 thôn nyoe. That le spesies aseuli Sumatra nyang ka rab punah meiseuëjih Rimuëng Sumatra, Gajah, Badeuëk ngon Mawah.
Lapan plôh tujôh persen ureuëng duëk di Sumatra meu agama Islam, jumeulah mandum ureuëëng duëk nakeuh 22% dari jumeulah mandum ureuëng Indônèsia.
TarèhPeusaneut
Sumatra geuturi yôh masa jameun kon ngon nan bak Bahsa Sanskerta Swarnadwīpa ("Pulo Meuh") ngon Swarnabhūmi ("Tanoh Meuh"), nyan meuseubab ngon le that meuh bak tanoh manyang pulo Sumatra[1]. Narit phôn nyang geukheun Sumatra nakeuh nan Srivijayan Haji (raja) Sumatrabhumi ("Raja dari tanoh Sumatra"),[2] nyang raja nyan geukirém utôsan u nanggroë China bak thôn 1017. Salang ureuëng Arab geukheun pulo nyan ngon Lamri (Lamuri, Lambri atawa Ramni) dari abad keu-10 sampoë abad keu-13.


text:
Hakém-Hakém
Chapter 2
Malaikat TUHAN geujak nibak Gilgal u Bokhim dan geupeugah ubak ureuëng-ureuëng Israel, "Ulôn ka Lôn peuteubiet gata di nanggroe Meusé, dan Lôn ba gata u nanggroe nyang ka Ulôn peujanji ubak indatu gata. Dan ka cit Ulôn peugah, 'Teu ikat janji Ulôn deungon gata dan hainyan hana Ulôn peuputôh.
2 Sabab nyan gata hana jeuet taikat janji peue mantong deungon peunduduek nanggroe nyoe. Miseubah-miseubah awaknyan harôh kheueh gata reuloh.' Teuma gata hana tapeubuet peue nyang ka Ulôn peurintah ubak gata nyan. Teuma nyang gata peubuet nyang meulawan ngon nyang Ulôn peurintah nyan!
3 Lé sabab nyan, jinoenyoe tadeungoe kheueh Ulôn! Ulôn hana teuma Lôn use ureuëng-ureuëng nanggroe nyoe meunyoe gata tamuprang deungon awaknyan. Awaknyan teuma jeuet keu musoh-musoh gata, dan gata rhoh lam taron, deungon nyan gata taturot teuma taseumah ubak dewa-dewa awaknyan."
4 Óh ka lheueh malaikat nyan geupeusampoe haba nyan, banmandum bansa Israel jimo ba-e sira jikliek ngon su nyang teuga.
5 Nyang kheueh sabab jih teumpat nyan teuboh nan Bokhim. Laju nibak teumpat nyan di ureuëng-ureuëng Israel jipeuseumah keureubeuen keu TUHAN.
6 Óh ka seuleusoe Yosua geupeuleupah ureuëng-ureuëng Israel nyan jijak, awaknyanpi jibeurangkat laju mangat jijakduek ateueh tanoh nyang ka jeuet keujeumba awaknyan maséng-maséng.
7 Simantong Yosua udeb, ureuëng Israel mantong jimeungabdi ubak TUHAN. Óh ka lheueh Yosua meuninggai donya pi ureuëng-ureuëng Israel nyan teutab mantong meungabdi ubak TUHAN seumantong awaknyan jipimpén lé ureuëng-ureuëng nyang ka jikalon ngon mata ulée jih banmandum buet nyang ajaéb nyang ka geupeubuet lé TUHAN keu ureuëng Israel.
8 Yosua aneuëk Nun -- hamba TUHAN nyan -- meuninggai donya nibak umu sireutôh siploh thon.
9 Laju gobnyan teupeukubu nibak tanoh jrat gobnyan keudroe, na kheueh di Timnat-Serah di daerah meugunong-gunong Efraim di siblaih utara Gunong Gaas.
10 Óh lheueh banmandum angkatan nyan meuninggai cit teuma. Dan angkatan nyang dilikot awaknyan ka hana jituri TUHAN, sabab awaknyan hana jirasa peue nyang ka geupeubuet lé TUHAN keu bansa Israel.
11 Óh lheueh nyan ureuëng Israel ka meudesya ubak TUHAN. Awaknyan hana le jiseumah TUHAN Po teu Allah indatu awaknyan, nyan kheueh Po teu Allah nyang ka geuba awaknyan geuteubiet nibak nanggroe Meusé. Awaknyan ka jipeuphon seumah Baal dan Asytoret meunan cit deungon dewa-dewa nyang laén nyang jiseumah lé bansa-bansa di sikeulileng awaknyan. Teuma TUHAN laju geubeungéh keu awaknyan dan geupeubiyeu mantong geurombolan laén jijak prang sira jireupah awaknyan. Awaknyan hana meudaya jimeuhadab keu ngon musoh-musoh nyang na silingka awaknyan.
15 Tieb-tieb watée awaknyan jijak meuprang, TUHAN geulawan awaknyan, lagée nyang ka geupeu ingat ubak awaknyan. Teuma awaknyan jirasa sulet ngon sosah nyang lumpah meupalo.
16 Hana putôh-putôh TUHAN geukirém keu awaknyan peumimpén nyang meujuang mangat jipeubeubaih awaknyan nibak geurombolan peurampok.
17 Teuma awaknyan hana jipeuhiro keu peumimpén nyan. Awaknyan ji seumah ubak ilah-ilah laén, dan hana seutia le ubak TUHAN. Awaknyan hana jiseutôt cuntoh teuladan nyang ka geupeubuet lé indatu jih nyang that-that taát ubak mandum peurintah-peurintah TUHAN.
18 Meunyoe TUHAN ka geubri sidroe peumimpén keu bansa Israel, TUHAN sabe geutulông peumimpén nyan. Dan simantong peumimpén nyan mantong udeb, TUHAN sabe geupeu lheueh awaknyan nibak musoh-musoh jih. TUHAN that-that geugaséh keu awaknyan meunyoe TUHAN geudeungoe awaknyan ji meu rang-rang sabab peudeh jiseksa, ji iénanya meunan cit jitindéeh.
19 Teuma meunyoe peumimpén nyan ka meuninggai donya, bansa nyan meupi-e nyang leubeh brok nibak angkatan sigohlom nyan. Awaknyan jimeungabdi ubak ilah-ilah laén dan jiseumah ilah-ilah nyan. Awaknyan jigisa ubak buet nyang lazem nyang jeuhet dan hana teuma ji ubah buet nyang salah nyan.
20 Sabab nyan TUHAN get that beungéh keu bansa Israel, dan geupeugah, "Ulôn ka Ulôn peurintah ubak indatu bansa nyoe mangat jimumat ubak janji Ulôn deungon awaknyan. Teuma bansa nyoe ka jipeuputôh talo ngon ikat janji nyan; awaknyan ka ji-iengkeue peue nyang ka Ulôn peurintah.
21 Jinoenyoe Ulôn hana Lôn tem le use bansa toh mantong meunan cit deungon nyang mantong na di nanggroe nyoe bak watée Yosua meuninggai donya.
22 Ulôn teuma Ulôn ngui bansa-bansa nyan mangat jijak ujoe bansa Israel, deungon na lagéenyan hase Lôn teupeue peu kheueh umat Israel jitem seutôt peue nyang Ulôn peurintah lagée indatu awaknyan, atawa hana."
23 Nyang kheueh sabab jih TUHAN hana geubri meunang keu Yosua ateueh bansa-bansa nyan. Seubalek jih TUHAN geupeubiyeu awaknyan tinggai dinanggroe nyan, dan deungon bagaih that geu use awaknyan.


text:
Zabur
Chapter 45
Zabur kawöm Korah. Ca-e gaséh. Keu peumimpén kor. Meunurot paduan nada: Bungöng bakong.
2 Tutoe haba nyang maméh jiteubiet lam babah ulôn, ulôn peuseumah ca-elôn keu raja. Lagée gensée sidroe pujangga nyang malem, lidah lôn kasiab ulôn meuca-e.
3 Droeneueh nyang paleng lagak lamkawan mandum manusia, tutoe haba droeneueh peunoh deungon nyang jroh lom mubahgia, sababnyan droeneueh geubri beureukat lé Po teu Allah keu siumu masa.
4 Neulat peudeueng droeneueh nibak keuieng, hai raja peukasa, droeneueh lumpah that agong dan seumarak!
5 Maju kheueh deungon gagah neutuju ubak keujayaan jak peujuang keubeunaran dan keuadelan nyang leumoh leumbot; deungon teunaga nyang na nibak gata reubot kheueh keumeunangan nyang raya!
6 Panah gata nyang tajam sampoe peureulong jantong até musoh gata, bansa-bansa reubah meusumpom dikeue gaki gata.
7 Allah geubri kuasa keu gata mangat hase tamat peurintah, kuasa gata meuteun siumu masa; deungon ade rakyat gata tapeurintah.
8 Meunan cit gata tacinta ubak nyang beuna nyang tabanci keu nyang jeuhet; sabab nyan, Allah, Allah gata ka geupiléh gata, dan geupeubahgia gata leubeh nibak raja-raja nyang laén.
9 Peukayan gata meubée meuhalak deungon bée mur, gaharu dan ceundana; ureuëng nyang meu-én musik nyang na di meuligoe gadeng peubuet até gata lumpah bahgia.
10 Lamkawan deundayang meuligoe disinan na putroe-putroe raja. Blah uneuen takhta geudong pereumaisuri deungon piasan méuh murni.
11 Hai Putroe, deungoe kheueh ulôn peugah nyoe, tapeutuwoe kheueh ubak bansa dan waréh kawöm gata.
12 Deungon lagak dan ceudah nyang na nibak gatanyan até raja sampoe teupikat, gobnyan teungku gata, tundok kheueh ubak geuhnyan.
13 Peunduduek Tirus jiba peuseumahan keu gata; ureuëng kaya jiuseuha jicok até gata.
14 Putroe raja geutamong deungon peunoh seumarak, gawon nyang geungui meusulam deungon méuh.
15 Deungon peukayan nyang meubagoe wareuna gobnyan jijakba meuhadab raja, ji-iréng lé bubena aneuëk dara, dan rakan-rakan jih, meunan cit awaknyan keu raja.
16 Sira jiseumurak ngon subra dan geumbira bak watée teuintat dan peutamong u dalam meuligoe raja!
17 Droeneueh, raja ulôn, teuma meuteumé aneuëk agam nyang le mangat jiduek nibak takhta indatu gata. Awaknyan teuma tapeujeuet keu ureuëng nyang mat kuasa ateueh bansigom bumoe.
18 Deungon ca-e nyoe ulôn peumaklum gata tron meutron dan bansa-bansa teuma jipujoe gata siumu masa


text:
Download Banda Aceh Kode Pos Pictures
Download Banda Aceh Kode Pos
Pictures. Kode pos baiturrahman kode pos banda raya kode pos jaya baru kode pos kuta alam kode pos kuta raja kode pos lueng bata kode pos meuraxa kode pos syiah kuala kode pos ulee kareng. 289 » jumlah desa + kelurahan:
Kota banda aceh » jumlah kota + kabupaten: Daftar provinsi / kota / kabupaten dan kecamatan / distrik serta desa / kelurahan di indonesia, laksana, lambaro skep, lamdingin, lampula / lampulo, mulia, peunayong, bitai, emperom, geuceu meunara, lamjamee. Kota banda aceh juga merupakan kota islam yang paling tua di asia tenggara, di mana kota banda aceh merupakan ibu kota dari kesultanan aceh.
Daftar kode pos kota banda aceh, indonesia.
Daftar provinsi / kota / kabupaten dan kecamatan / distrik di indonesia, baiturrahman, banda raya, jaya baru, kuta alam, kuta raja, lueng bata, meuraxa, syiah kuala, ulee kareng. Kode pos baiturrahman kode pos banda raya kode pos jaya baru kode pos kuta alam kode pos kuta raja kode pos lueng bata kode pos meuraxa kode pos syiah kuala kode pos ulee kareng. Sebagai pusat pemerintahan, banda aceh menjadi pusat kegiatan ekonomi, politik, sosial dan budaya. » range alokasi kode pos:


text:
Pulo-pulo Nikobar
Pulo-pulo Nikobar nakeuh pulo-pulo nyang na di Samudra Hindia, di utara pulo Rôndô ngon di seulatan pulo-pulo Andaman. Pulo-pulo nyoë jitamong lam wilayah India.
Wilayah[peusaneut | peusaneut nè]
Pulo-pulo Nikobar teuleuëng di seulatan pulo-pulo Andaman ngon ji'ôh na meu 189 km di barat la'ôt pulo Ruja, Indônèsia. Luwah mandum tanohjih nakeuh 1841 km². Na 22 boh pulo ngon meubagoë rayek, nyang paléng rayek nakeuh pulo Nikobar Rayek nyang na di ujông seulatanjih na Titék Indira, teumpat paléng seulatan di India ngon gunong Thullier seubagoë titék paléng manyang di pulo-pulo nyan (642 m).
Beunagi wilayah[peusaneut | peusaneut nè]
Wilayah Nikobar geuplah jeuët keu 3 boh wilayah beunagi. Beunagi wilayahjih nakeuh:
Pulo-pulo Nikobar Utara nakeuh:
- Car Nikobar (127 km²)
- Batti Malv (2 km²) - hana ureuëng duëk, geukeubah keu konsèrvasi alam.
Pulo-pulo Nikobar Teungoh nakeuh:
- Chowra (8 km²)
- Teressa (101 km²)
- Poahat (13,3 km²)
- Katchal (174 km²)
- Camorta (188 km²)
- Nancowry (67 km²)
- Trinket (86 km²)
- Isle of Man ngon Tillangchong (17 km²) - ban dua hana ureuëng duëk, Tillangchong nakeuh seubagoë konsèrvasi alam.
Pulo-pulo Nikobar Seulatan nakeuh:
- Nikobar Rayek (1045 km²)
- Nikobar Ubeut (157 km²)
- Kondul (4 km²)
- Pulomilo (1 km²)
- Meroe, Trak, Treis, Menchal, Kabra, Pigeon ngon Megapod - mandum hana ureuëng duëk, ngon Megapod seubagoë wilayah konsèrvasi.


text:
Ayub
Chapter 33
Jinoe, hei Nabi Ayub, deungoe kheueh deungon jroh that tutoe haba nyang keuneuk lôn peusampoe nyoe.
2 Ulôn ka siab seudia keuneuk meututoe lôn peugah haba.
3 Deungon ikhlaih até ulôn peugah haba; nyang ulôn peugah na kheueh nyang sibeuna jih.
4 Roh Po teu Allah ka geucebta ulôn dan geubri udeb ubak ulôn.
5 Lé sababnyan, meunyoe hase, jaweueb kheueh ulôn. Peusiab kheueh nyang bila keuteubila droe gata.
6 Nibak Po teu Allah, droeneueh dan ulôn hana meubeda nibak tanoh kliet tanyoe geupeuget.
7 Lé sababnyan, bék droeneueh takot ubak ulôn; ulôn hana niet keuneuk peutaloe droeneueh.
8 Nyang kheueh, óh ka lheueh lôn deungoe peue nyang droeneueh peugah, dan ulôn muphom peue nyang droeneueh meukeusut.
9 Droeneueh neupeugah, 'Ulôn gleh, hana lôn peubuet nyang geutam. Ulôn hana meucupa dan hana lôn peubuet nyang salah.
10 Teuma Po teu Allah geumita-mita alasan geulawan ulôn, dan geupeujeuet ulôn sibagoe musoh Geuh.
11 Gobnyan geuboh ranté bak gaki lôn; dan geukawai mandum grak grik lôn.'
12 Hei Nabi Ayub, peundapat droeneueh salah mandum! Sabab Po teu Allah leubeh rayeuk nibak manusia.
13 Pakon droeneueh tatudôh Allah bahwa Gobnyan hana geupakoe aloh alah manusia?
14 Po teu Allah geumeututoe deungon meubagoe cara, teuma hana meusidroe nyang tem pakoe tutoe haba Gobnyan.
15 Di ureuëng éh meusinyeunya óh watée malam, lam lumpo dan deuh teukalon, Po teu Allah geupeugah haba.
16 Po teu Allah geuyue awaknyan beujideungoe; geupeukeujôt awaknyan deungon geuseugah sabe.
17 Meukeusut jih mangat awaknyan jipiôh meudesya dan jitinggai buet jih nyang sombong.
18 Hana geupeubiyeu awaknyan rhot ubak hanco; geulindong awaknyan nibak maté.
19 Po teu Allah geuseugah ureuëng deungon geupeutreun peunyakét deungon nyan tuboh jih peunoh rasa sakét.
20 Nyang sakét nyan ka gadôh nafeusu pajoh bu, peunajoh nyang paleng mangat pi ka jeuet keu luwat.
21 Tuboh jih jeuet keu pijuet dan meurana, tuleueng-tuleueng jih deuh banmandum.
22 Gobnyan karab jiwoe u álam baka donya ureuëng maté karab that ubak jihnyan.
23 Mungken sidroe lamkawan siribée malaikat Allah nyang peuingat manusia nibak tugaih jih, teuma teuka teujak tulông jihnyan.
24 Deungon meuwéuh-wéuh malaikat nyan teuma geupeugah, 'Peuleuh kheueh jihnyan, hana jeuet jihnyan jitreun lam donya ureuëng maté. Nyoe péng ngon teubôh, mangat jihnyan beubaih lom teuma.'
25 Tuboh jih teuma jeuet keu teuga dan peukasa seugar lagée ureuëng muda.
26 Meunyoe jihnyan meudoá, Po teu Allah teuma geugaséh jihnyan, teuma jihnyan jipujoe Allah deungon geumbira dan Po teu Allah teuma geupeupuléh keuadaan jihnyan.
27 Teuma, dikeue ureuëng ramé jihnyan laju jipeugah, 'Nyang jeuhet ulôn anggab jroh, rayeuk that kheueh desya lôn, teuma Po teu Allah hana geuhuköm ulôn.'
28 Po teu Allah geutam ulôn bék ulôn jak lam donya ureuëng maté, deungon nyan ulôn mantong udeb sampoe án jinoe.
29 Deungon meuulang-ulang, Po teu Allah ka geupeubuet banmandum nyoe.
30 Mangat Gobnyan hase geupeuseulamat manusia dan geubri keubahgiaan lam udeb jih.
31 Lé sababnyan deungoe kheueh hei Nabi Ayub, pasang kheueh geulinyueng seungab kheueh, jinoe ulôn teuma nyang peugah haba.
32 Teuma meunyoe na nyang keuneuk droeneueh peugah, peugah kheueh laju; dan meunyoe droeneueh beutôi, ulôn teuma rila lôn aku nyan.
33 Teuma meunyoe hana, seungab kheueh dan deungoe kheueh ulôn, ulôn keuneuk peurunoe hikeumat ubak gata.


text:
Matius
Chapter 25
"Meunyoe ka teuka Aneuëk Manusia sibagoe Tuhan, keuadaan jih na kheueh lagée miseue nyoe: Na siploh droe aneuëk dara jeuet keupeungiréng teungku linto maséng-maséng awaknyan jicok saboh panyöt, laju jijak sambot teungku linto nyang agam.
2 Na limong droe lamkawan awaknyan bangai that, dan nyang limong droe treuk na kheueh bijaksana.
3 Ban limong droe aneuëk dara nyang bangai nyan jiba panyöt, teuma hana jiba minyéuk geunantoe.
4 Teuma ban limong droe aneuëk dara nyang bijaksana jiba panyöt meusajan ngon minyéuk geunantoe.
5 Teungku linto agam nyan jiteuka ka teulat, jadi aneuëk-aneuëk dara nyan ka teuka teugantuek laju teungét.
6 Watée ka teungoh malam barô kheueh teudeungoe su ureuëng meukuk sira jitawök, 'Teungku linto ka teuka! Jak ta sambot gobnyan!'
7 Ban siploh droe aneuëk dara nyan laju teujaga dan jibeudôh, dan laju jitot maséng-maséng panyöt jihnyan.
8 Aneuëk-aneuëk dara nyang bangai nyan laju jipeugah ubak aneuëk dara nyang bijaksana, 'Neujok kheueh keu kamoe mubacut khong minyéuk gata, sabab panyöt kamoe karab lon.'
9 'Hana jeuet!' jijaweueb lé aneuëk-aneuëk dara nyang bijaksana nyan, 'sabab eunteuk bandum geutanyoe hana seb minyéuk. Neujak bloe laju u keudée.'
10 Teuma lé aneuëk-aneuëk dara nyang bangai nyan laju jijak bloe minyéuk u keudée. Teungoh awaknyan jijak bloe minyéuk nyan, teuma teuka kheueh teungku linto agam. Ban limong droe aneuëk dara nyang ka siab nyan jitamong laju meusajan ngon teungku linto lam teumpat khanuri, dan óh lheueh nyan pintoe pih geutob!
11 Óh lheueh nyan aneuëk-aneuëk dara nyang ban jiwoe jak bloe minyéuk nyan ka trok jigisa sira jipeugah, 'Teungku-teungku, neupeuhah laju pintoe mangat kamoe tamong.'
12 Teuma teungku linto agam nyan laju geujaweueb, 'Ulôn hana Lôn turi keu gata!' "
13 Laju Isa geupeu habéh haba miseue nyan lagée nyoe, "Ngon sabab nyan meujaga-jaga kheueh, sabab gata hana neuteupeue uroe dan jeuem jih."
14 "Meunyoe Aneuëk Manusia ka teuka sibagoe Tuhan keuadaan jih na kheueh lagée miseue nyoe. Sidroe ureuëng agam keuneuk jak u teumpat nyang jiôh. Gobnyan laju jitawök bandum peulayan-peulayan jih, dan hareuta gobnyan nyang na nyan laju jipeucaya ubak awaknyan.
15 Keu tieb-tieb peulayan nyan laju geubri meunurot keusanggopan maséng-maséng. Keu nyang sidroe laju geubri limong ribée péng méuh. Ubak nyang laén geubri teuma dua ribée péng méuh. Dan ubak nyang sidroe trek geubri teuma siribée péng méuh. Óh lheueh nyan laju teungku nyan geujak.
16 Peulayan nyang jiteurimong limong ribée péng méuh nyan laju jijak meuniaga, dan nibak meuniaga jih nyan laju neuteumé laba limong ribée péng méuh.
17 Meunan cit deungon peulayan nyang jiteurimong dua ribée péng méuh nyan meuteumé laba dua ribée teuma.
18 Teuma lé peulayan nyang jiteurimong siribée péng méuh nyan laju jijak khueh uruek lam tanoh, dan péng nyang jibri lé toke jih nyan laju jisöm lam uruek nyan.
19 Treb that teuma óh lheueh nyan, toke nibak peulayan-peulayan nyan jiwoe, dan laju geupeu phon peuna hitongan deungon awaknyan.
20 Peulayan nyang teurimong limong ribée nyan jiteuka, dan jijok laju siploh ribée. 'Teungku po,' kheun peulayan nyan, 'Teungku po neuseurah limong ribée péng méuh ubak ulôn. Ngieng kheueh, ulôn meuteumé laba limong ribée teuk.'
21 'Jroh that,' kheun toke nyan, 'gata na kheueh peulayan nyang gét dan seutia. Sabab gata jeuet teupeucaya deungon nyang bacut, ulôn teuma lôn peucaya nyang leubeh le ubak gata. Tamong kheueh dan meuseunang-seunang kheueh meusajan ngon ulôn!'
22 Óh lheueh nyan teuka teuma pelayan nyang teurimong péng méuh dua ribée, laju jipeugah, 'Teungku po, droeneueh ka neuseurah dua ribée péng méuh ubak ulôn. Ngieng kheueh nyoe, ulôn meuteumé laba dua ribée treuk péng méuh.'
23 'Jroh that,' kheun toke nyan, 'gata peulayan nyang gét dan seutia. Sabab gata jeuet teupeucaya deungon nyang bacut, ulôn teuma peucaya deungon nyang jai keu gata. Tamong kheueh dan meuseunang-seunang kheueh meusajan ngon ulôn!'
24 Óh lheueh nyan teuka teuma peulayan nyang jiteurimong siribée péng méuh sira jipeugah, 'Teungku po, ulôn teupeu droeneueh na kheueh sidroe ureuëng nyang paleng kreueh dan teugaih. Teungku po neupot boh nibak sinaman nyang bukon po pula, dan neucok hase bak teumpat nyang bukon teungku po tabu bijéh.
25 Ulôn teumakot, sababnyan kheueh ulôn jaksöm péng teungku po lam tanoh. Nyoe kheueh péng teungku nyan.'
26 'Gata peulayan nyang jeuhet dan beu-o!' geupeugah lé toke nyan. 'Bukon kheueh ka gata teupeu bahwa ulôn kupot boh nibak seunaman nyang bukon lôn pula, dan lôn cok hase bak teumpat nyang bukon ulôn tabu?
27 Meunyoe meunan, nyang sibeuna jih harôh gata keubah péng ulôn nyan nibak bank, teuma óh watée ulôn woe, ulôn teurimong lom teuma péng lôn nyan deungon bungöng jih.
28 Kareuna nyan, cok kheueh péng nyan nibak gobnyan, dan jok kheueh ubak ureuëng nyang na siploh ribée péng méuh nyan.
29 Sabab, nibak ureuëng nyang ka lheueh na, teuma teubri leubeh le lom, dan leubeh jai nibak bak nyang ka. Teuma ureuëng nyang hana sapeue na, nyang bacut mantong na nibak jihnyan teuma teucok lom teuma.
30 Dan peulayan nyang hana sapeue jeuet nyan, tatiek kheueh u dalam seupôt diluwa. Disinan jihnyan jimoe dan meudeurita!' "
31 "Meunyoe Aneuëk Manusia ka teuka sibagoe raja nyang geu-iréng lé malaikat Gobnyan, Gobnyan geuduek ateueh takhta Gobnyan nyang mulia.
32 Banmandum bansa teuma geupeusapat dikeue Gobnyan. Laju Gobnyan geupeu weuek awaknyan sampoe jeuet keu dua boh keulompok lagée ureuëng meurabe nyang jipeu aséng bubiri nibak kaméng.
33 Ureuëng nyang peubuet keuheundak Po teu Allah teuma geupeusapat blaih uneuen Gobnyan, dan nyang laén blaih si uwie Gobnyan.
34 Óh lheueh nyan raja nyan laju geupeugah ubak ureuëng-ureuëng nyang na blaih uneuen Gobnyan, 'Jak kheueh keunoe gata bandum nyang geubri beureukat lé Bapak Ulôn. Tamong kheueh dalam Keurajeuen nyang ka teukeubah keu gata yoh watée phon geupeujeuet donya nyoe.
35 Sabab óh watée Ulôn deuek, gata bri makheun keu Ulôn, dan óh watée Ulôn glah, gata bri ié. Ulôn sidroe ureuëng aséng, gata teurimong Ulôn di rumoh gata.
36 Ulôn hana peukayan, gata bri peukayan. Óh watée Ulôn sakét, gata nyang peu-ubat Ulôn. Ulôn dalam glab, gata nyang tulông Ulôn.'
37 Ban jideungoe meunan awaknyan bandum laju jitanyong, 'Tuhan, pajan na kamoe kalon Tuhan deuek laju kamoe bri ubak Tuhan peunajoh, atawa glah laju kamoe bri ubak Tuhan ié?
38 Pajan kamoe ngieng Tuhan sibagoe ureuëng aséng, laju kamoe sambot Tuhan lam rumoh kamoe? Pajan Tuhan hántom neungui peukayan, laju kamoe bri ubak Tuhan peukayan?
39 Pajan na kamoe kalon Tuhan sakét atawa jipasoe lam glab, laju kamoe tulông Tuhan?'
40 Raja nyan teuma geujaweueb, 'Beutateupeu kheueh: watée gata peubuet hai nyan, bahpih ubak salah sidroe nibak syedara-syedara Lôn nyang paleng hina, saban cit nyan gata peubuet ateueh Ulôn!'
41 Óh lheueh nyan raja teuma geupeugah ubak ureuëng-ureuëng nyang na blaih siwie Gobnyan, 'Jak wéeh keudeh, he jahanam! Jak blôh laju dalam apui nuraka nyang hán lon-lon, nyang ka teukeubah keu iblih dan malaikat-malaikat gobnyan!
42 Sabab óh watée Ulôn deuek, gata hanatabri keu Ulôn peunajoh; óh watée Ulôn glah, hana gata bri ié.
43 Ulôn sidroe ureuëng aséng, gata hana tateurimong Ulôn lam rumoh gata. Ulôn hana meupeukayan, gata hana bri peukayan keu Ulôn. Ulôn sakét dan jipeutamong lam glab, gata hana tapako Ulôn.'
44 Laju awaknyan jipeugah ubak Gobnyan, 'Tuhan, pajan kheueh na kamoe kalon Tuhan deuek, atawa glah, atawa sibagoe ureuëng aséng, atawa hana meupeukayan, atawa sakét, atawa jipeutamong lam glab, dan kamoe hana kamoe tulông Tuhan?'
45 Raja nyan teuma geujaweueb, 'Beutateupeu kheueh: bak watée gata hana tatem tulông sidroe ureuëng nyang paleng papa nyoe, saban cit gata hana tatem tulông Ulôn.'
46 Teuma ureuëng-ureuëng nyang lagée nyan teuma teuhuköm deungon huköman nyang keukai abadi, seudangkan ureuëng-ureuëng nyang peubuet keuheundak Po teu Allah ureuëng nyan teuma geuteurimong udeb seujati dan keukai abadi."


text:
Kisah Rasui-Rasui
Chapter 2
Watée ka trok bak uroe Pentakosta, mandum ureuëng meuiman meusapat bak saboh teumpat.
2 Ngon hana jisangka-sangka teudeungoe su nibak langét lagée angén teuga nyang teungoh jipôt. Rumoh bak teumpat awaknyan teungoh jiduek bansaboh rumoh nyan ka peunoh ngon su nyan.
3 Laju jikalon lé awaknyan lidah-lidah lagée apui hu jimeu-éue ho-homantong dan laju jidong ateueh awaknyan maséng-maséng.
4 Awaknyan banmandum ka jikuasa lé Roh Allah, dan laju jimarit lam meubagoe rupa basa. Awaknyan jimeututoe meunurot peue nyang jipeugah lé Roh nyan bak awaknyan keu jipeugah.
5 Bak watée nyan jai that-that ureuëng Yahudi, nibak mubagoe nanggroe nyang na bansigom donya, tinggai di Yerusalem. Awaknyan na kheueh ureuëng-ureuëng nyang taát ubak Po teu Allah.
6 Watée teudeungoe su nyan, jai that-that manusia jijak meuhudom keunan. Awaknyan banmandum that-that teukeujot watée jideungoe ureuëng-ureuëng nyang na disinan jimututoe lam basa jih keudroe.
7 Ngon hireuen dan takjob awaknyan jipeugah, "Ureuëng-ureuëng nyang meututoenyoe banmandum ureuëng Galilea bukon?
8 Pakriban jeuet jih meunoe tadeungoe awaknyan jimeututoe lam basa nanggroe geutanyoe maséng-maséng?
9 Geutanyoe ureuëng-ureuëng nibak Partia, Media, Elam; nibak Mesopotamia, Yudea dan Kapadokia; nibak Pontus dan Asia,
10 nibak Frigia dan Famfilia, nibak nanggroe Meusé dan daerah-daerah Libiya tô ngon Kirene; na lamkawan geutanyoe nyang teuka nibak Roma,
11 na ureuëng-ureuëng Yahudi dan na teuma ureuëng-ureuëng bansa laén nyang ka jitamong agama Yahudi; na teuma nyang teuka nibak Kreta dan Arab. Tanyoe mandum tadeungoe awaknyan jimeututoe lam basa geutanyoe maséng-maséng keuhai hai-hai nyang ajaéb nyang geupeubuet lé Po teu Allah!"
12 Ngon hireuen dan takjob, awaknyan banmandum jitanyong sidroe ngon nyang laén, "Peue makna jih nyoe?"
13 Teuma na cit ureuëng-ureuëng nyang jihina. Awaknyan jipeugah, "Ah, awaknyan mandum ka mabök!"
14 Laju Petrus jidong meusajan-sajan ngon siblaih droe rasui nyang laén, óh lheuehnyan jipeugah bak ureuëng ramé nyan. Ngon su nyang meugeunta jikheun lagée nyoe, "Syedara-syedara, ureuëng-ureuëng Yahudi dan mandum nyang tinggai di Yerusalem! Deungoe kheueh beugét-gét, sabab hainyoe peureulée ulôn peugah bak gata.
15 Banmandum ureuëng nyoe hana mabök, lagée nyang gata duga; sabab bak saát nyoe mantong poh sikureueng beungoh.
16 Teuma nyoe ka lheueh geubri feureuman lé Po teu Allah meulalu Nabi Yoël:
17 Allah meufeureuman, 'Bak akhé jamén Ulôn teuma Lôn bri Roh Ulôn keu mandum manusia. Aneuëk-aneuëk gata nyang agam dan aneuëk-aneuëk gata nyang inong teuma jibritée bak gata keuhai-hai nyang Ulôn peugah bak awaknyan. Ureuëng-ureuëng muda gata teuma jikalon hai-hai nyang Ulôn peuleumah bak awaknyan. Ureuëng-ureuëng tuha gata teuma mulumpo keuhai lumpo nyang Ulôn bri keu awaknyan.
18 Keu namiet-namiet Ulôn pih -- bah kheueh nyang agam meunan cit nyang inong --, teuma Ulôn bri Roh Ulôn nibak uroe-uroe nyan. Awaknyan teuma jibri tée hai-hai nyang Ulôn bri tée keu awaknyan.
19 Ulôn teuma Lôn peuna buet-buet nyang ajaéb di ateueh jéh nyang na di langét, dan hai-hai luwa biasa dimiyueb nyang na disinoe, bumoe; teuma na darah dan apui, uab dan asab.
20 Mata uroe teuma jeuet keu seupôt, buleuen jeuet keumirah lagée darah Sigohlom Uroe Tuhan, Uroe nyang rayeuk dan mulia nyan teuka.
21 Bak watée nyan, ureuëng nyang jimeuhôi bak Tuhan teuma teupeuseulamat.' 22 Syedara-syedara ureuëng-ureuëng Israel! Deungoe kheueh peu nyang ulôn peugah nyoe; Isa ureuëng Nazaret nyan ka geubri tugaih lé Po teu Allah keu syedara. Nyan nyata that bak buet-buet nyang ajaéb dan hai-hai nyang luwa biasa nyang geupeubuet lé Allah di teungoh-teungoh gata meulalu Isa nyan. Banmandum nyan gata keudroe ka gata teupeue.
23 Paih lagée reuncana Gobnyan keudroe, Allah ka geupeu putôh keu geuseurah Isa nyan keu gata. Dan watée Gobnyan teuseurah, laju gata poh maté Gobnyan sira gata peubiyeu ureuëng-ureuëng jeuhet jisaleb Gobnyan.
24 Teuma Po teu Allah geupeu udeb Gobnyan lom lam kawan ureuëng maté. Gobnyan jiuét lé maté, teuma Po teu Allah geupeuleueh Gobnyan, sabab hana mungken Gobnyan jikuasa sabe lé maté.
25 Keuhai Isa nyoe Nabi Daud ka lheueh geupeugah, 'Ulôn kalon Tuhan sabe na dikeue ulôn; Gobnyan sabe na bak binéh ulôn, mangat ulôn hana jiguncang lé peue mantong.
26 Nyang kheueh sabab jih até ulôn harôk lumpah na, babah ulôn lôn peugah puja ngon pujoe; dan tuboh ulôn nyoe teuma jipreh deungon aman lam kubu. 27 Sabab gata hana tapeubiyeu meunyoe watée teutinggai lam donya ureuëng maté. Gata hana tapeubiyeu hamba Droeneueh nyang seutia nyan hanco dan habéh.
28 Droeneueh ka neutunyok bak ulôn rot nyang teutuju keu udeb nyang seujati. Keugeumbiraan ulôn meutamah mangat lam até sabab Droeneueh na meusajan ngon ulôn.'
29 Syedara-syedara, idhin kheueh ulôn peugah trok trang keuhai Nabi Daud, bapak indatu geutanyoe nyan. Gobnyan ka maté dan ka teutanom lam jrat; kubu gobnyan mantong na di lamkawan geutanyoe sampoe bak saát nyoe.
30 Allah ka geumeujanji bak Nabi Daud, ngon geumeusumpah, bahwa sidroe nibak keuturonan gobnyan teuma teu angkat jeuet keu raja. Sabab Nabi Daud geuteupeue keuhai janji nyan dan sabab gobnyan pih sidroe Nabi,
31 gobnyan pih geuteupeue peue nyang teuma geupeubuet lé Po teu Allah. Jadi gobnyan ka lheueh geupeugah bahwa Raja Peuseulamat nyang geupeu janji lé Allah, teuma udeb lom nibak maté. Nabi Daud geupeugah lagée nyoe, 'Gobnyan hana teupeubiyeu tinggai lam donya ureuëng maté; tuboh Geuh nyan hana teuma teupeubiyeu sampoe hanco dan habéh.'
32 Isa nyoe kheueh nyang teupeu udeb di teungoh-teungoh ureuëng maté lé Allah. Kamoe mandum ka lheueh kamoe kalon keudroe hai nyan.
33 Gobnyan teuangkat nibak keududuekan nyang manyang dan geubri keukuasaan lé Allah, laju geuteurimong Roh Allah nyang ka geupeu janji lé Bapak. Dan nyang gata deungoe bak saátnyoe dan gata kalon na kheueh Roh nyan nyang Gobnyan bri keu kamoe.
34 Nabi Daud keudroe hana geu-ék lam syeuruga, teuma Nabi Daud geupeugah, 'Tuhan geupeugah bak Tuhan ulôn:
35 Duek kheueh blaih uneuen Ulôn, sampoe Ulôn peujeuet mandum musoh Gata tundok ubak Gata!'
36 Nyang kheueh sabab jih mandum ureuëng Israel harôh jiteupeue that bahwa Isa nyang gata saleb nyan, Isa nyan cit teuma nyang ka geupeujeuet lé Po teu Allah jeuet keu Tuhan dan Raja Peuseulamat!"
37 Watée awaknyan mandum jideungoe hai nyan, até awaknyan gundah lumpah na. Laju awaknyan jitanyong bak Petrus dan rasui-rasui nyang laén, "Syedara-syedara mandum, peue nyang harôh kamoe peubuet?"
38 Geujaweueb lé Petrus, "Meutobat kheueh nibak desya-desya gata. Dan bah kheueh gata maséng-maséng teupumanö ateueh nan Isa, mangat mandum desya-desya gata teupeue amphon. Teuma gata mandum tateurimong Roh Allah nibak Po teu Allah.
39 Sabab nyang geupeu janji lé Allah nyan na kheueh keu gata dan keuturonan gata meunan cit keu ureuëng-ureuëng nyang na bak teumpat-teumpat nyang jiôh -- na kheueh mandum ureuëng nyang geutawök lé Allah Tuhan tanyoe keu tajak ubak Gobnyan."
40 Meunan kheueh Petrus geupeugah ubak awaknyan. Dan deungon jai tutoe haba nyang laén gobnyan pih geuyue bak awaknyan mangat awaknyan jipeuleueh droe nibak bansa nyang jeuhet nyoe nyang teuma geuhuköm lé Po teu Allah.
41 Jai that-that ureuëng peucaya peue nyang geupeugah lé Petrus, laju awaknyan teupumanö. Teuma jeumeulah ureuëng nyang peucaya nibak uroe nyan meutamah lom na lhée ribée droe.
42 Deungon biet-biet awaknyan jimurunoe sabe nibak rasui-rasui dan sabe meusapat meusajan-sajan. Awaknyan jimakheun meusajan-sajan dan meudoá meusajan-sajan.
43 Jai that-that buet nyang ajaéb nyang geupeubuet lé rasui-rasui nyan sampoe mandum ureuëng hireuen ngon teumakot.
44 Ureuëng-ureuëng meuiman nyan banmandum laju meusaboh dan peue nyang na nibak awaknyan, nyang awaknyan ngui meusajan-sajan.
45 Awaknyan laju jipeubloe barang-barang dan atra milék jih keudroe, laju jibagi-bagi péng awaknyan keudroe keu awaknyan keudroe meunurot nyang jipeureulée lé awaknyan maséng-maséng.
46 Tieb-tieb uroe awaknyan sabe meugumpôi di Baét Allah; dan makheun meusajan-sajan, deungon geumbira dan miyueb até di rumoh awaknyan keudroe.
47 Awaknyan hana putôh-putôh jipujoe Allah dan jigalak lé mandum ureuëng. Tieb-tieb uroe jeumeulah awaknyan laju meutamah sabab Tuhan geubri keu awaknyan ureuëng-ureuëng nyang teungoh teupeuseulamat.